Kijev namerava da započne pregovore s Moskvom o tranzitu i kupovini gasa\nKijev namerava da započne pregovore s Moskvom o tranzitu i kupovini gasa\nKijev planira da uskoro započne pregovore sa Moskvom o tranzitu i kupovini gasa, izjavio je u intervjuu za „RBK Ukrajina“ Andrej Gerus, predstavnik ukrajinskog predsednika Vladimira Zelenskog u Vladi Ukrajine.\n„’Gasprom‘ i Rusija su bili spremni za nove pregovore nakon izbora, kada bude jasna ukrajinska politička karta i formirana nova Vlada. Mislim da je to sada već jasno“, rekao je Gerus.\nOdgovarajući na pitanje da li je Kijev spreman na to da od 1. januara Ukrajina možda neće imati gasni tranzit iz Rusije, Gerus je odgovorio da „ako si spreman za najgori scenario, on se najverovatnije neće ni desiti“.\n„Zato se spremamo da maksimalno napunimo skladište gasa i na račun tog resursa izguramo zimu bez tranzita. Postoji interesovanje evropskih kompanija za svop dogovore, tj. da oni skladište gas u ukrajinska skladišta, uslovno ga prodaju, a kroz godinu dana ga obratno kupuju. Privatni trejderi takođe pumpaju gas u skladišta kako bi ga prodavali zimi“, naglasio je Gerus.\nPrema informacijama agencije „Ukrajinske novosti“, Savet za nacionalnu bezbednost i odbranu Ukrajine preporučuje Vladi da obnovi sastav delegacije u pregovorima o gasu u formatu Ukrajina-Rusija-Evropska komisija i da od 2020. godine u njih uključi predstavnike kompanije „Magistralni gasovodi Ukrajine“.\nVažeći ugovori o isporuci i tranzitu ruskog gasa kroz Ukrajinu ističu krajem ove godine. Za sada nije izvesna budućnost tih ugovora, kao ni datum sledeće runde pregovora o daljem tranzitu ruskog gasa preko ukrajinske teritorije u trilateralnom formatu Rusija-Ukrajina-Evropska unija.


Obama potpisao zakon o zapošljavanju\nDvostranačka sloga je, ovih dana, redak prizor u Vašingtonu, s obzirom na bitku koju demokrate i republikanci, po stranačkoj liniji, vode oko reforme zdravstva. Ipak, predsednik Obama je danas potpisao zakon o zapošljavanju, koji je prošao Kongres uz podršku nekih članova Republikanske stranke.\nPredsednik Obama nada se da će, zahvaljujući zakonu koji je potpisao, hiljade Amerikanaca ponovo dobiti posao.\n„Rešenje za naše ekonomske probleme neće doći samo od vlade. Ono što možemo da uradimo je da podržimo snažan i dinamičan privatni sektor“, poručio je predsednik.\nZakon je dvostranački pokušaj da se smanji stopa nezaposlenosti koja iznosi gotovo 10 procenata. On uključuje neposredne poreske olakšice za mala preduzeća koja angažuju nezaposlene, i, upravo pred početak sezone prolećnih i letnjih građevinskih radova pojačava budžet za izgradnju autoputeva i mostova. Ranije ove nedelje, Federalne rezerve su procenile da se tržište rada stabilizuje, ali većina ekonomista očekuje da će stopa nezaposlenosti cele godine ostati znatno iznad devet procenata. Protekla dva meseca, stopa se držala na visini od 9,7 odsto.\n“Stabilizovali smo situaciju utoliko da pacijent ne krvari kao ranije, ali je i dalje veoma bolestan”, ističe Čarls Herman, komentator ABC News koji prati ekonomska kretanja.\nSekretarijat za rad navodi da, broj novih prijava za osiguranje nezaposlenih opada već treću nedelju zaredom na oko 457.000. Međutim, ukupan broj ljudi koji primaju beneficije za nezaposlene lagano je porastao na nešto više od četiri i po miliona.\nProsečan broj novih prijava u evidenciji nezaposlenih nedeljno i dalje je iznad nivoa od 400-425 hiljada. Mnogi ekonomisti smatraju da taj broj mora da padne daleko ispod te granice pre nego što bude moguće masovnije otvaranje novih radnih mesta.\nHronika Bele kuće


KOLIKE SU ZARADE PROGRAMERA U SRBIJI: Od čega zavisi da li će imati 7.500 ili 1.000 evra platu | Novosti.RS\nNajviše plaćena pozicija je softverski inženjer sa iznosom od 7.500 evra neto, i to u Beogradu.\nPored senioriteta, na visinu zarade utiče i tehnologija kojom rade programeri. Prema tome, pet prosečno najplaćenijih pozicija u IT industriji su:\nUkoliko se pogleda koje su pozicije najplaćenije po IT centrima u Srbiji, prema upisima kandidata na stranici „Helou vorld“, situacija je sledeća:\n1. U Beogradu je Software Engineer najplaćeniji i to sa neto iznosom od 7.500 evra;\n„Kada se uzme u obzir da je IT industrija u stalnom porastu, a da su IT kadrovi (seniori i mediori) u deficitu, ove informacije nisu ni malo iznenađujuće. Pa ni to da će jedna kompanija u glavnom gradu da izdvoji 7.500 evra za senior programera koji ima iskustvo u radu sa tehnologijom koja mu je potrebna. Ili pak da će neka kompanija u manjem gradu da izdvoji veći iznos samo kako bi privukli kvalitetni kadar“, zaključuje se u saopštenju sajta.\nprogrameri plate u srbiji plate softver aplikacija


Porošenko: Hvala, Reks! - 26.01.2018, Sputnik Srbija\nPredsednik Ukrajine Petro Porošenko je izjavio da je zahvalio američkom državnom sekretaru Reksu Tilersonu za nove sankcije SAD Rusiji. 26.01.2018, Sputnik Srbija\nevropa, rusija, vesti, svet, ukrajina, davos, petro porošenko, reks tilerson\n19:13 26.01.2018 (Osveženo: 19:15 26.01.2018)\n© AP Photo / Efrem LukatskyAmerički državni sekretar Reks Tilerson i predsednik Ukrajine Petro Porošenko na sastanku u Kijevu\n26 Januar 2018, 17:33\n„Zahvalio sam gospodinu državnom sekretaru za sankcije koje su Sjedinjene Američke Države uvele ruskim državljanima. Uveren sam da je ova politika efikasna“, rekao je Porošenko novinarima u Davosu.\nPorošenko je novinarima rekao da se s američkim državnim sekretarom Reksom Tilersonom tokom susreta u Davosu dogovorio o novim etapama saradnje u odbrambenoj sferi.\n„Već vidimo danas nove mogućnosti za saradnju u odbrambenoj sferi i dogovorili smo se o određenim etapama te saradnje“, rekao je Porošenko.\nOn je naveo da je reč ne samo o isporukama oružja uz pomoć američkih sredstava i davanju licenci i dozvola Kijevu za kupovinu naoružanja, nego i o zajedničkoj proizvodnji oružja, vojnim vežbama i drugim pitanjima.\n25 Januar 2018, 15:47\nPorošenko je dodao da zna kada će američko naoružanje biti isporučeno Ukrajini, ali nije naveo konkretne datume.\nUkrajinski predsednik je dodao da nakon sastanka s Tilersonom ostaje optimističan kada je reč o usaglašavanju pitanja o mirovnoj misiji Ujedinjenih nacija u Donbasu.\n„Ne gubim optimizam, to bi moglo da se dogodi 2018. godine. Po mom nalogu, ukrajinske diplomate će u to uložiti maksimalan napor“, rekao je Porošenko i dodao da je Ukrajina dobila punu podršku SAD i drugih partnera u Savetu bezbednosti UN kada je reč o zahtevu da se u region Donbasa uvedu mirovne snage UN.\nPredsednik Rusije Vladimir Putin je ranije saopštio da podržava ideju o upućivanju mirovnjaka UN u Ukrajinu, ali da njihova misija može da bude samo zaštita saradnika OEBS-a.\nKijev smatra da misija UN treba da ima širi mandat i da treba da bude razmeštena na celoj teritoriji Donbasa, sve do granice s Rusijom.


Srpski centar imao je fenomenalnu sezonu prošle godine i završio je četvrti u glasanju za najkorisnijeg košarkaša (MVP).\nMaloun ističe da je sada nemoguće da kada pričate o kandidatima za MVP nagradu ne spomenete Jokića. To ga je i te kako razljutilo, pa je odlučio da im na brzinu očita lekciju:\n- Ulazimo u novu sezonu i ne znam kako neko može da ne spomene Nikolu u MVP priči, zbog toga šta je sve uradio prošle sezone. Govorili su da nije spreman i da ima slabe atletske mogućnosti. Mislim da je mnogima dokazao da nisu bili u pravu - rekao je Meloun, a prenose mediji u Koloradu.\nJokić je u četvrtoj sezoni prosečno beležio 20 poena, 11 skokova i 7 asistencija, uz 80 od moguće 82 utakmice. U plej-ofu imao je još impresivniju statistiku.\nCentar reprezentacije Srbije vodio je Nagetse do polufinala konferencije i na 14 mečeva imao je prosek od 25 poena, 13 skokova i 8,4 asistencija.\nNBA sezona kreće u noći između 22. i 23. oktobra, a Denver prvu utakmicu igra 24. protiv Portlanda.


Sednica vlade danas u 14 sati : Nadlanu.com\nObjavljeno 4. feb 2013. / 09:31:35\nPredsedništvo SNS danas će razmatrati najnovija dešavanja na političkoj sceni i izneti svoj stav o njima, kaže potpredsednica SNS Zorana Mihajlović.\nPodsetimo da se tokom protekle nedelje Dačićev kabinet nije sastajao iako je sednica bila planirana. Beogradski listovi pisali su da još nema dogovora o izboru direktora policije i da zbog toga nije održana sednica vlade.\n"Stav SNS je da od izbora ne bežimo, ali je naša želja da učinimo sve što je moguće kroz reforme, borbu protiv kriminala i korupcije i da krenemo u promene u Srbiji", kazala je Mihajlovićeva.\nOna je dodala da se Predsedništvo SNS redovno sastaje svake dve do tri nedelje, kao i da su izbori i odnosi u vladi bila tema i na prethodnoj sednici. Naprednjaci su nezvanično juče najavljivali da će teme na sednici, koja počinje u 10 sati, biti eventualni vanredni izbori, afera "Šarić" i borba protiv organizovanog kriminala i korupcije.\n"Priča o izborima ne znači da će izbori biti odmah i raspisani. Otvorena je mogućnost da se razgovara o svemu", rekao je agenciji Beta izvor upućen u rad Srpske napredne stranke.\nDnevni red sednice Predsedništva SNS nije preciziran, a svakako će biti reči o trenutnoj političkoj situaciji, rekao je taj izvor. U SNS tvrde da sednica najvišeg stranačkog tela nije zakazana isključivo zbog dešavanja oko premijera Dačića, već da Predsedništvo zaseda svake druge ili treće nedelje, tako da se današnja treba smatrati redovnom.\nI dok u vrhu SNS tvrde da Vlada nije niti će biti uzdrmana, "Danas" nezvanično saznaje da su pojedini funkcioneri naprednjaka očekivali da će Dačić na konferenciji za novinare u subotu, nakon priznanja da se sretao sa Šarićevim saradnikom, saopštiti da podnosi ostavku i inicirati raspisivanje vanrednih parlamentarnih izbora.\naleksandar vučićivica dačićSkupština Beograda


Brnabić u UN: Srbija privržena miru i kompromisu\nPremijerka Srbije Ana Brnabić govori u Generalnoj skupštini Ujedinjenih nacija, 27. septembar 2018.\nPremijerka Srbije Ana Brnabić poručila je u četvrtak da će Srbija ostati privržena pronalaženju kompromisa "ma koliko da je dijalog sa Prištinom težak i ponekad beznadežan".\nBrnabić je u govoru na 73. zasjedanju Generalne skupštine Ujedinjenih nacija u Njujorku ocijenila da je kompromis neophodan da bi se obezbijedio mir i prosperitet za sve u regionu, a da je Srbija posvećena miru i da se "ponaša kao odrasla".\n"Srbija će i dalje iskazivati spremnost na kompromis, što nije nimalo lako, ali joj je za to potreban partner, politički hrabar, posvećen i pouzdan", poručila je Brnabić i zatražila od međunarodne zajednice "da podrži napore koje je Srbija inicirala".\n"Za napredak u dijalogu potrebna je čvrsta podrška međunarodne zajednice", ocijenila je premijerka Srbija.\nDodala je da je Srbija primijenila Briselski sporazum, potpisan prije pet godina, a da Priština nije "primijenila ni jedno slovo". Najavila je i da će Beograd insistirati na primjeni sporazuma i formiranju Zajednice srpskih opština, ali da će ostati "tolerantan i strljiv".\nBrnabić je naglasila i da Srbija proteklih godinu dana pokušava da zatvori Pandorinu kutiju "otvorenu prije 10 godina kada je Priština jednostrano proglasila nezavisnost", a da su u to vrijeme pojedine zemlje požurile da priznaju Kosovo, bez obzira na međunarodno pravo i standarde i i činjenicu da je to učinjeno "samo četiri godine pošto su srpske crkve i manastiri spaljeni i opljačkani".\nBrnabić je u govoru obrazlagala i strateški cilj zemlje da se priključi Evropskoj uniji, uz poruku da Srbija želi da bude dio EU jer je njena osnovna vrijednost mir.\n"Nije to ni privreda, ni trgovina, niti pak veće tržište. To je mir", istakla je premijerka Srbije i ocijenila da je EU mirovni projekat i to uspješan.\n"Želimo i imamo potrebu da budemo deo EU da bi bilo održivog mira, a sa njim i stabilnosti i prosperiteta na Balkanu, nemirnom regionu sveta koji je nekad\nbio poznat kao bure baruta Evrope", rekla je Brnabić.\nNaglasila je i da je Srbija na putu da počne da o sebi razmišlja kao o\no prosperitetnom, dinamičnom, kreativnom, i otvorenom društvu unutar jedinstvene Evrope, koja je cjelovita, slobodna i u miru.\nZa Brnabić su izuzetno važni i regionalna saradnja i stabilnost. U regionu, kako je navela, poznatom po "nabujalim emocijama i žrtvovanju" Srbija se trudi da bude razumnija, pragmatičnija i "ponosna na svoje pobjede, a ne poraze".\nBrnabić je ponosna i na ono što je Srbija uradila protekle četiri godine, a kao uspjehe je navela makroekonomsku stabilnost, prepolovljenu nezaposlenost, i jedan od najvećih ekonomskih rastova u Evropi.\nNajavila je i da će se raditi na jačanju vladavine prava, reformi pravosuđa i izgradnji institucija za borbu protiv organizovanog kriminala i korupcije, a da će prioriteti biti i ulaganje u obrazovanje i mlade.\nBrnabić sa Generalnim sekretarom UN\nPremijerka Srbije sastala se i sa Generalnim sekretarom UN Antoniom Guterešom. Iz kancelarije Generalnog sekretara saopšteno je da je Gutereš "pohvalio posvećenost Srbije multilateralizmu i principima i vrednostima UN".\nTakođe je iskazao "kontinuiranu podršku UN dijalogu koji se vodi između Beograda i Prištine pod okriljem EU".


Slađana Vukašinović na saslušanju: Želim da se Era Ojdanić u potpunosti razotkrije! - ShowBiz - Region - Vesti - Svet Plus\nSlađana Vukašinović na saslušanju: Želim da se Era Ojdanić u potpunosti razotkrije!\nTužilaštvo Republike Srbije izdalo je juče nalog policiji da obave razgovor sa Slađanom Vukašinović, devojkom koju je zaveo Era Ojdanić kad je bila sedmi razred.\n12:31 26. MAR 2013.\nZatraženo je od policijskog odeljenja za suzbijanje krvnih i seksualnih delikata UKP Beograd da prikupe dodatna obaveštenja o ovom slučaju, odnosno da saslušaju Slađanu Vukašinović.\n"U tužilaštvu smo iznenađeni što nam televizija Pink još nije dostavila sporni snimak sa izjavom Ere Ojdanića, iako smo to od njih tražili čim se ta informacija pojavila u medijima", kaže izvor iz srpskog tužilaštva. Slađana Vukašinović ističe da je spremna da svedoči.\n"Rado ću se odazvati pozivu i maksimalno ću sarađivati sa istražnim organima. Sada, kad je ova priča otvorena, ne na moje insistiranje, već ju je on pokrenuo na Farmi, ispričaću sve šta se dešavalo, jer želim da se u potpunosti razotkrije Era Ojdanić i javnosti pokaže ko je on zapravo", poručila je Slađana iz Pariza.\nMeštani sela Veliki Crljeni kažu da ona nije bila sponzoruša koja je uzimala od Ere. Da jeste, naglašavaju, imala bi skupa kola, silne iznose na bankovnom računu, lokale, kuće... Sa majkom je živela u stanu koji im je ostao nakon očeve smrti.\nera ojdanicera ojdanićsladjana vukasinovicslađana vukašinović\nŽeljko Joksimović i Haris ..\n30. septembar 2014.. 14:39\nHaris Džinović: Za Željka i ..\n26. septembar 2014.. 11:05\n25. septembar 2014.. 14:05\nSnajka optužila Eru Ojdanića: On ..\n14. septembar 2014.. 12:43


Tanjug 12. februara 2019. 13:09\nBANJALUKA – Vlast Republike Srpske planira da ukine subvencionisanje proizvođača elektricne energije iz obnovljivih izvora i da naknada, koju za to plaćaju građani, ne bude više uvećavana.\nVršilac dužnosti direktora „Elektroprivrede RS“ (ERS), Luka Petrović, rekao je da Evropa zahteva da se proizvodi struja iz obnovljivih izvora, ali da je ERS tu bila u zaostatku, te da su mnogi privatnici napravili MHE ili solarne elektrane.\n„Na taj način se uvećava deo izdvajanja na računu građana. Međutim, odlučili smo sada da idemo u izmenu zakonskih propisa i da nema više subvencionisanja i da se građanima ne uvećava izdvajanje za ekologiju. To ćemo postići izmenom propisa u Narodnoj skupštini, Vladi i Regulatornoj komisiji za energetiku“, rekao je Petrović.\nGeneralni sekretar Udruženja proizvođača električne energije iz obnovnljivih izvora Dragan Jerinić kaže za portal Capital da se sa 2020. godinom završava jedan ciklus i kvote koje su predviđene Akcionim planom RS za korišćenje obnovljivih izvora energije.\n„Ne može se zakon retroaktivno primenjivati, to se odnosi na buduće objekte, posle 2020. Treba da se nađe modalitet na koji način će nakon toga moći da se grade hidroelektrane da budu isplative, na ovaj način su potpuno neisplative. Ugovori koji su sada na snazi ne mogu biti poništeni ili ukinuti“, ističe Jerinić i dodaje da bi usledile velike tužbe i da bi RS izgubila te sporove jer je potpisala obavezu na 15 godina.


Da li je Kina američkim novcem finansirala rizično istraživanje virusa\nSvet Autor:Ksenija Stojiljkovic03. avg. 202112:47\nRasprava o poreklu koronavirusa ne jenjava ni godinu dana nakon izbijanja pandemije. Novi sukob izbio je zbog istraživanja o virusu koja se u Kini sprovode pomoću američkih sredstava povezanima sa nedokazanom teorijom da je virus procureo iz laboratorije u Vuhanu, kineskom gradu u kojem je prvi put otkriven.\nVirus se širio Kinom dva meseca pre prvog slučaja u Vuhanu\nOva ideja usresređena je na istraživanje sprovedeno na virusima slepih miševa na Institutu za virusologiju Vuhan, prenosi BBC.\nRepublikanski senator Sjedinjenih Država Rand Paul tvrdi da je američki novac korišćen za finansiranje tamošnjih istraživanja koja su neke viruse učinila zaraznijim i smrtonosnijim.\nAli njegovu tvrdnju dr. Antoni Fauči, američki šef za zarazne bolesti, odlučno je odbacio.\nŠta podrazumevaju ova istraživanja?\nOni su ispitivali šta se događa kada organizam dobije neke nove funkcije.\nTo se može da se dogodi i priprodnim putem, ali se češće stiče kroz labaratorijska istraživanja, kada naučnici modifikuju genetski kod ili smeštaju organizme u različita okruženja, kako bi ih na neki način promenili.\nNa primer, naučnici često pokušavaju da stvore biljke otporne na sušu ili da modifikuju vektore bolesti kod komaraca kako bi smanjili verovatnoću prenošenja infekcija.\nPonekad se i primenjuje i na viruse koji mogu da ugroze ljudsko zdravlje, što znači razvijanje virusa koji su potencijalno prenosiviji i opasniji.\nNaučnici opravdavaju potencijalne rizike time što istraživanje može pomoći u pripremi za buduće epidemije i pružaju bolji uvid u to kako virusi evoluiraju, a samim tim i pomažu razvoju boljih i vakcina i načina lečenja.\nDa li su SAD finansirale istraživanje virusa u Kini?\nDa, to je i to pozamašnim novčanim sredstvima.\nDr Fauči, kao i savetnik predsednika Sjedinjenih Država Džozefa Bajdena, direktor je američkog Nacionalnog instituta za alergiju i zarazne bolesti dela Nacionalnog instituta za zdravlje američke vlade. Ovo telo je dalo novac organizaciji koja je sarađivala sa Institutom za virusologiju u Vuhanu.\nTa organizacija dobila je 2014. godine grant za istraživanje moguće zaraze slepih miševa koronavirusom.\nOni su od Nacinonalnog instituta za zdravlje dobili 3,7 miliona dolara, od čega je 600.000 dolara dato Institutu za virusologiju Vuhan.\n2019. njegov projekat je obnovljen na još pet godina, ali ga je zatim povukla Trampova administracija u aprilu 2020. godine nakon izbijanja pandemije koronavirusa.\nDa li je američki novac korišćen za studije?\nU maju je dr Fauči izjavio da Nacionalni institut za zdravstvo „nikada nije i ne finansira istraživanja na Institutu za virusologiju Vuhan“.\nSenator Rand Paul pitao je dr Faučija da li želi da povuče tu izjavu.\n„Kao što znate, zločin je lagati Kongres“, rekao je.\nSenator Paul smatra da se istraživanje kvalifikovalo kao istraživanje koje razvija dodatne neprirodne funkcije, a pozvao se na dva akademska rada kineskog instituta, jedan iz 2015. godine, a drugi iz 2017.\nJedan od istaknutih naučnika koji podržava ovo gledište, i kojeg je citirao senator Paul, je profesor Ričard Ejbrigt sa Univerziteta Ratgers.\nOn je rekao da su istraživanja u oba rada pokazala da su stvoreni novi virusi i da su „rizikovali da stvore nove potencijalne patogene“ koji su bili zarazniji.\n„Istraživanje u oba rada bilo je istraživanje dobitka neprirodnih funkcija“, rekao je.\nDodao je da je ispunilo zvaničnu hipotezu istraživanja iznetu 2014. godine, kada je američka vlada zaustavila finansiranje takvih aktivnosti zbog brige o biološkoj bezbednosti.\nFinansiranje je pauzirano kako bi se omogućio izrada novog okvira za takva istraživanja.\nZašto dr Fauči odbacuje ovu optužbu?\nDoktor Fauči rekao je Senatu da je dotično istraživanje „više puta ocenjivalo kvalifikovano osoblje koje nije potvrdilo ovu hipotezu“.\nFoto: Beta Ju Peng/Xinhua via AP\nTakođe je rekao da je bilo „molekularno nemoguće“ da su ti virusi rezultirali koronavirusom, mada nije detaljno objasnio.\nInstitut za zdravlje i Savez za ekološko zdravlje takođe su odbacili sugestije da su podržali ili finansirali istraživanje u Kini.\nKažu da su finansirali projekat za ispitivanje „na molekularnom nivou“ novootkrivenih virusa slepih miševa i njihovih proteinskih klasova „bez uticaja na životnu sredinu ili razvoj ili fiziološko stanje organizma“.\nJedan od američkih naučnika koji je 2015. godine sarađivao na istraživanju virusa slepih miševa na institutu Vuhan, dr Ralf Barič sa Univerziteta u Severnoj Karolini, bio je nešto detaljniji.\nRekao je da su posao koji su obavili pregledali i Institut za zdravstvo i univerzitetski komitet za biološku bezbednost „zbog potencijala istraživanja profita od funkcije i zaključeno je da ne proizvodi dodatne neprirodne funkcije“.\nTakođe kaže da nijedan virus koji je bio predmet studije iz 2015. nije povezan sa koronavirusom, koji je izazvao pandemiju 2020. godine.\nPriznaje da je rad koji su obavili pokazao da virusi imaju svojstva koja im daju sposobnost da zaraze ljude.\n„Nikada nismo uvodili mutacije virusa da bismo pojačali rast ljudskih ćelija“, dodao je.\nAmerička istražiteljka i biološkinja Alina Čan sa Broad instituta i Harvarda istakla je da je vlada pauzirala za finansiranje 2014. godine.\nKaže da se to dogodilo da bi se zaustavilo finansiranje istraživanja za koja se opravdano očekuje da atributima daju viruse gripa, MERS ili SARS, tako da virus ima pojačanu patogenost ili prenosivost kod sisara respiratornim putem.\nTo može da znači da istraživanju možda nije bila namera pokrenanje neprirodnih funkcija, ali da su morali biti svesni da ono može biti kraljni rezultat.\nBONUS VIDEO: Pandemija u Rusiji


Gotovo je - Degenek napustio Zvezdu! - Admiral Bet SPORT\nGotovo je – Degenek napustio Zvezdu!\nMarko Kulić Posted on 12. januara 2019. 18:34 12. januara 2019. 18:33\nNakon samo šest meseci, Miloš Degenek je napustio Crvenu zvezdu. Sjajne partije u dresu crveno-belih i učešće u Ligi šampiona dovelo je do interesovanja pojedinih klubova za Australijanca srpskog porekla.\nOno što se u prethodnom periodu najavljivalo, sada je dobilo i svoju potvrdu. Degenek je potpisao za saudijski Al Hilal, a Crvena zvezda je na ime obeštećenja dobila tri miliona evra. Sada već bivši štoper šampiona Srbije potpisao je ugovor na tri i po godine sa klubom iz Saudijske Arabije.\n? "ديجينك" هلاليًا لثلاثة أعوام ونصف#ديجينك_هلالي#انفوجرافيك_الهلال#الهلال pic.twitter.com/ifqWPlVkUl\nZvezda nije imala način da zadrži jednog od najzaslužnijih igrača za ulazak u Ligu šampiona jer je Miloš Degenek imao i otpusnu klauzulu.\nTagovi : al hilal, fk crvena zvezda, foto, miloš degenek, tviter\n"Slepi miševi" u svom stilu: Promašen penal, vođstvo i ispuštena tri boda za 11. remi ove sezone\nČempionšip: Šefild preuzeo drugo mesto, remi u derbiju Noriča i VBA, Stouk nastavlja da tone


Dodik o američkim sankcijama: Bitno je da ovo nisu sankcije protiv Republike Srpske | Gde Investirati\n“Odluka je deplasirana, jer oni koji su je doneli znaju da ja nemam nikakvu imovinu ni račun u SAD ni u inostranstvu, osim u Srbiji”, rekao je Dodik.\nOn je kazao da je bitno da ovo nisu sankcije protiv RS, dodavši da je on odavno, već deset godina, “pod sankcijama” raznih aktera koji pripadaju odlazećoj američkoj administraciji.\nDodik je optužio američku ambasadorku u BiH Morin Korak da je ona ona odgovorna za sankcije koje su mu SAD uvele, navodeći da je Kormakova “neprijatelj RS i Srba”.\nOn je zatražio od ministra spoljnih poslova BiH Igora Crnatka da je proglasi “personom non grata” u BiH i da protiv nje bude podneta krivična prijava, zbog “lažnog informisanja Stejt departmenta i mešanja u unutrašnje stavri BiH”.\nVučić: Nije realno da se pridružimo sankcijama Dodiku\nPremijer Srbije Aleksandar Vučić izjavio je juče da nije realno očekivati da Srbija zamrzava imovinu i ne dozvoli ulazak predsednika Repubike Srpske Milorada Dodika i da se to neće dogoditi.\nPremijer je, odgovarajući na pitanja RTS u Davosu, gde učestvuje na Svetskom ekonomskom forumu, rekao da je od Amerikanaca dobio informaciju da će se tako nešto dogoditi, ali ne i o sadržaju tih sankcija.\nKako je rekao, na pitanje da li će se Srbija pridružiti sankcijama protiv predsednika RS, može da kaže da je Vlada Srbije ta, kao kolektivni organ, koja odlučuje.\n“Lično ne znam kako da vam odgovorim: mi da kažemo da Srbija zamrzava imovinu predsedniku RS, da mu ne damo da doputuje u Beograd – nije realno i to se neće dogoditi” – rekao je Vučić.\nPrevious Radovan Jelašić: Srbija treba više da se zadužuje u svojoj valuti\nNext Evro, dolar, funta, jen, švajcarski franak, valute tržišta u razvoju...Šta ih čeka u naredna tri meseca?\nTags Milorad DodikRepublika SrpskasankcijeVlada Srbije\nVesić: Tačna cena Mosta kod Ade Huje nakon izrade idejnog projekta


Trg Terazije u Beogradu dobio je status kulturnog dobra, odnosno prostorne kulturno-istorijske celine, a na predlog Zavoda za zaštitu spomenika kulture grada Beograda i odlukom Vlade Srbije.\nKako Zavod navodi u saopštenju koje je dostavljeno medijima, formiranje “Terazija” započeto je početkom 19. veka po nalogu Kneza Miloša.\nNjegova urbanistička politika izričito je nalagala širenje Beogradske varoši van šanca i to prinudnim iseljavanjem srpskih trgovaca iz Savamale i parcelisanjem prostora koji se protezao pravcem od nekadašnje Stambol kapije na Trgu Republike ka današnjoj Slaviji.\n“Uvodeći vodu u varoš, Turci su na određenim rastojanjima podizali kule na koje su vodovodnim cevima uzdizali vodu. Jedna od tih kula bila je na mestu gde je danas Terazijska česma. Ove kule Turci su zvali ‘terazije za vodu’. Od tog naziva, kada je u 19. veku počela izgradnja nove Beogradske varoši van šanca, ceo kraj od Starog i Novog Dvora do blizu Stambol-kapije nazvan je Terazije, ime koje se zadržalo do danas”, piše u saopštenju.\nTerazije danas imaju ulogu glavnog tranzitnog “trga” u okviru kojeg se nalaze objekti od visokog državnog značaja, stambene zgrade, ustanove kulture, hoteli, ugostiteljski objekti, javni spomenici i parkovi.\n“Terazije su poput Knez Mihailove ulice jedna od najstarijih i najpoznatijih gradskih ambijenata, gde se istorija i tradicija prepliću. Vrednosti nematerijalne baštine prepoznate su u kulturnim pojavama dugog trajanja, starim zanatima i kafanama, prvim hotelima, kao i pojavama proisteklim iz savremene istorije”, poručuju iz Zavoda.\nS obzirom na to da se vezuje za srpske vladare i vladarske dinastije Karađorđević i Obrenović, značajne pojedince i istorijske događaje, kao i da su se u okviru ovog prostora nalazile i nalaze značajne institucije, on je značajan za proučavanje društvene istorije Srba, zbog čega je i dobio status kulturnog dobra.


Sarajevo: Premijerno prikazan film studenata pod nazivom "Nikom Ništa" - BalkanMix - Radio on Demand\nFilm "Nikom Ništa" je ljubavna tragedija sa kriminalističkim elementima sadašnje verzije Sarajeva i prikaz realnog stanja društva u kojem omladina danas živi. Mlada ekipa studenata koji su osnovali produkciju Triljud želi da prikaže svijetu zapravo mogućnosti današnje omladine bez obzira u kakvoj situaciji i vremenu studenti žive u Sarajevu.\n"Istina, Hollywood je daleko, ali mi se trudimo da kroz partnere i društveno odgovorne kompanije prikažemo ono što najbolje znamo i možemo a to je da mladi u Bosni i Hercegovini podjednako su uspješni kao i oni vani koji imaju puno bolje uslove za život", kazao je mladi režiser i autor Mirnes Rašljanin.\nEntuzijastična ekipa je kazala kako se nada da će i dalje imati podršku javnosti u ovakvim projektima jer na ovaj način žele raditi na promociji za dobrobit ne samo studenata nego i cijele Bosne i Hercegovine.\n"Izuzetno nam je drago da smo mladi i nadamo se da pred nama tek dolazi bolja budućnost i da će idući film upravo biti o tome - bolja i svjetlija budućnost u Bosni i Hercegovini", poručili su glumci dugometražnog filma "Nikom Ništa".


Za subvencije u zameni stolarije konkurisalo 55 domaćinstava - PPmedia\nPosted on\t5 октобра, 2021 9:23 am by adminpp033\nNova Varoš – Na opštinski konkurs za pomoć u zameni stolarije na kućama i stanovima pristiglo je 65 prijava, od čega je u startu odbačeno njih deset zbog nepotpune dokumenatacije.\nZa realizaciju mera energetske sanacije stambenih objekata na teritoriji opštine Nova Varoš obezbeđeno je dva miliona dinara. Država i lokalna samouprava će vlasnicima stambenih jedinica „pokriti“ polovinu troškova za ugradnju novih prozora i vrata, s tim što pojedinačni maksimalni iznos podsticaja ne može biti veći od 100 hiljada dinara.\nКonačna rang lista korisnika, kako se očekuje, biće formirana do kraja oktobra. Preliminarna lista na kojoj je prema kriterijumima iz pravilnika rangirano 55 važećih prijava, objavljena je krajem prošle sedmice i ona se može pogledati na oglasnoj tabli u zgradi opštinske uprave ili na zvaničnoj internet stranici Opštine Nova Varoš – www.novavaros.rs. Кomisiju za realizaciju mera energetske sanacije, krenula je na teren kako bi proverila navode iz pristiglih prijava.\nJavni konkurs za finansiranje mera energetske efikasnosti na porodičnim kućama i stambenim zgradama na teritoriji opštine Nova Varoš , objavljen je 19. avgusta. Prilikom prijave građani su morali da se opredele za jednog od četiri dobavljača stolarije (iz Nove Varoši, Bistrice, Prijepolja i Raške), koji su se javili na poseban opštinski konkurs.\nZa realizaciju ovih mera, koje su prvi put uvedene ove godine, država je opštini Nova Varoš odobrila milion dinara, dok je drugi milion obezbeđen iz lokalnog budžeta. Zakonom o energetskoj efikasnosti i racionalnoj upotrebi energije precizirano je da država i jedinica lokalne samouprave u realizaciji projekta učestvuju sa po 25 posto sredstava a sa 50 posto građani. Vlada Srbije je za ovu namenu obezbedila 54 miliona dinara, a sredstva je dobilo 67 gradova i opština koje su se prijavile na konkurs.\nPrema najavama iz lokalne samouprave, u 2022. će za ovu namenu biti opredeljena znatno veća sredstva, dok će lista radova koji se sufinansiraju biti proširena.\nОзнаке: Energetska efikasnost, grejanje, vesti nova varoš


Maša Mitić pozvana da prisustvuje onlajn-predavanju koje su organizovali alumnisti Ekonomskog fakulteta - International School\nMaša Mitić pozvana da prisustvuje onlajn-predavanju koje su organizovali alumnisti Ekonomskog fakulteta\nU utorak je za učenicu Year 13 Mašu Mitić veče bilo rezervisano za onlajn-predavanje, i to ne obično onlajn-predavanje, već predavanje namenjeno alumnistima Ekonomskog fakulteta Univerziteta u Beogradu.\nNastavnica ekonomije i alumnista Ekonomskog fakulteta Marija Milić pozvala je Mašu kao specijalnu gošću da prisustvuje zanimljivom i inspirativnom predavanju organizovanom od Alumni kluba Ekonomskog fakulteta Univerziteta u Beogradu, namenjenom bivšim studentima.\nDragana Tomić Pilipović, takođe alumnista Ekonomskog fakulteta i izvršni direktor u Centru za društveno odgovorno preduzetništvo, ali i osnivač Rural HUB Vrmdža, održala je predavanje pod nazivom „Osnaživanje sela sa dobrom ekonomijom”.\nNakon uspešne karijere izvršnog direktora za HR u jednoj od najeminentnijih banaka, Dragana Tomić Pilipović je odlučila da se upusti u novu avanturu i da se zajedno sa porodicom preseli u prelepo mesto zvano Vrmdža, gde je nastavila da svojim radom unapređuje ne samo sebe kao pojedinca već i svoje okruženje. Veoma su retki ljudi kao što je Dragana, koji se bave onim što se kod nas zove socijalno preduzetništvo i koji sa velikom posvećenošću, energijom i iskustvom u konsaltingu doprinose razvoju malih mesta. Zahvaljujući njoj Vrmdža je odavno prepoznata kao primer uspešne socijalne inovacije.\n„Tokom predavanja imali smo priliku da se upoznamo sa pojmom ’rurbanizacija’, koji se odnosi na povećanje broja stanovnika koji žive u selima i širenje u prostornom smislu. Kroz svoje bogato iskustvo cilj predavača bio je da opiše potencijalne koristi i nedostatke domaćih ruralnih područja, istovremeno naglašavajući važnost kolektivnog rada, svesti i efekta kotrljajuće grudve snega. Saznali smo nešto o etno-selima, njihovoj ekonomskoj svrsi i načinima na koji sela sa različitim obrascima naselja (linearna, retka, jezgrasta, pa čak i izolovana) mogu da razviju svoj ekonomski potencijal kroz proizvodnju standardizovanih finalnih proizvoda napravljenih za izvoz ili za prodaju preko multinacionalne korporacije. Uz to, spominjući indijski neodrživi rast stanovništva, naš predavač Dragana je implicirala da je značajan deo ruralnog razvoja pravilno planiranje”, rekla je Maša o predavanju i na taj način sa nama podelila koliko joj je celokupno iskustvo bilo korisno.\nPreviousPrevious post:#EcoSchool: Učenici napravili kreativne postere za očuvanje sredineNextNext post:Program prakse za učenike International Schoola


Miloš Ninković: Živeo bih i u Borči - www.lobi-info.rs\nMiloš Ninković: Živeo bih i u Borči\n1. oktobra 2013. 16. oktobra 2013.\nMiloš Ninković: Živeo bih i u Borči, sve za titulu!\nFudbaler Crvene Zvezde Miloš Ninković je bio gost redakcije MONDA i tom prilikom je odgovarao na mnogobrojna pitanja čitalaca koja su putem interneta stizala u redakciju.\nNa jedno pitanje je Nine odgovorio da bi živeo u Borči samo da osvoje titulu!\nFudbaler kome se klanjaju i dive svi zvezdaši jer je odbio Viljareal, Olimpijakos, Seltu, Evijan i potpisao ugovor sa Zvezdom. Miloš je odgovarao na pitanja radoznalih tvitraša ali jedno pitanje je zaokupiralo našu pažnju.\nNa pitanje Branka Puzovića “Ako bi uslovi za osvajanje „duple krune“ bili da se obrije, ošiša na ‘nulu’, preseli u Borču i postigne autogol na derbiju, da li bi pristao?”\nPošto već živim u Ovči hahahaha…“, rekao je sa osmehom, a onda se ogradio:\n„Zezam se, zezam se… Pa, sad! Pristajem, ali ako bih mogao samo da izbacim taj autogol u derbiju? Evo, pristajem i da živim u Borči!“\nBranko Puzević je pored odgovora dobio i potpisani dres u kojem ekipa još nije igrala!\nBivši reprezentativac je došao u Crvenu zvezdu jer je njen strastveni navijač a sada i igrač a želja da zaigra na “Marakani” presudila je u odnosu na zlatno izdašnije finansijske ponude. Mladom strastvenom igraču želimo da postane sugrađanin naše leve obale Beograda jer možda baš naš poziv i gostoprimstvo donesu titulu.\n1. oktobra 2013. u 21:04\nevo ja bih mu prodala stan\nPromocija knjige “ Marija Karađorđević- Kraljica Majka ” u Ovči


Vesti online / Vesti / Ex YU / "Putin jasno i glasno dao punu podršku Srpskoj"\n"Putin jasno i glasno dao punu podršku Srpskoj"\nBrojni politički analitičari ocenjuju da je poseta predsednika Republike Srpske Milorada Dodika Moskvi vrlo uspešna.\nUspešna poseta Moskvi: Milorad Dodik i Vladimir Putin\nKako je prenela RTRS, Ruska Federacija je dala podršku Republici Srpskoj za održavanje referenduma, stav je mnogih političkih analitičara iz Srbije. Dovoljno je i to, smatraju, što je predsednik Rusije Vladimir Putin rekao da se nada da će sve proteći u najboljem redu.\n- To da je referendum pravo jednog naroda, Putin je time sve rekao. Nije bilo potrebe to ni da kaže zato što je referendum trebalo da bude jedna sasvim prirodna stvar. Uz to, vrlo je pozitivno što je na tom sastanku dogovoreno o daljim mogućnostima i unapređivanju saradnje, pogotovo ekonomske - rekao je politikolog Aleksandar Pavić.\nČinjenica da je predsednik Rusije primio predsednika Republike Srpske veliki je gest, smatraju analitičari. To, kako kažu, potvrđuje da je Rusiji stalo do referenduma i situacije na Balkanu.\n- Moskva je jasno i glasno dala punu podršku Srpskoj, principijelnu naravno, ali ipak podršku i verovatno ličnu Miloradu Dodiku za održavanje ovog referenduma. Nije slučajno i beznačajno da je pravo na referendum pomenuto od Vladimira Putina, lidera jedne od najvećih svetskih sila - istakao je Đorđe Vukadinović, politički analitičar.\nAnalitičari kažu da bi bilo teško i zamisliti veći i pozitivniji susret od ovog juče u Moskvi za Republiku Srpsku.\nPetak 23.09.2016. 15:22\nJasno i Glasno samo dolazi iz Ponosne Moskve, to Jasno i Glasno sada mora da dodje iz Beograda iz vucicevih usta da izgovori" ovaj referendum znaci: da se Srbija spaja sa Rep.Srbskom jer je to zelja naroda Srbskog"\nPetak 23.09.2016. 17:00\nPredsednik Putin covek koji se voli,ceni i postuje....Po koji puta stoji i daje podrsku srbskome narodu.?Uz Rusiju i Predsednika Putina Srbin se ponovo gleda u svetu kao Covek,ne mogu vise da od njega cine bednika i krivca .Rusija svojom podrskom vratila nam je dostojanstvo. Srbi i Rusi JEDAN Narod.\nPetak 23.09.2016. 16:09\nU BiH zivi srbski narod sa razlicite veroipovest, koji vekovima zajedno zive...posle US-NATO nametnuti rat u BiH doslo je do dytonski sprazim, po kojim RS raspisuje referendum dan drzavnosti, sudeci po svemu, lidrima bosnjacog intiteta ne odgovata pa je bolje rat,(koga niko nije zeljan) nego credendum sprovesti u delo.


Marković: Država se prepucava sa Štrajkačkim odborom 'Fijata' preko medija | Nova Ekonomija\nMarković: Država se prepucava sa Štrajkačkim odborom 'Fijata' preko medija\n16.07.2017. 15:33 Beta 0\nMinistarstvo privrede kaže da štrajkači teraju investitore\nPredsednik Štrajkačkog odbora kragujevačke fabrike Fijat Krajsler automobili Zoran Marković ocenio je danas da se nadležni u državi prepucavaju sa Štrajkačkim odborom preko medija umesto da rešavaju probleme.\n"Država se sada prepucava sa Štrajkačkim odborom preko medija", rekao je za agenciju Beta Marković.\nOn je rekao da se štrajkačima se samo saopštava šta nudi Fijat, a šta Vlada Srbije i lokalna samouprava.\n"Predstavnici Ministarstva privrede nas pozivaju da nastavimo pregovore sa poslodavcem, a da ti pregovori nisu ni počeli. Možda država pregovara sa Fijatom, a mi ne znamo", rekao je Marković.\nOn je potvrdio da iz Vlade nije stigao zvaničan odgovor na verziju Protokola za pregovore sa poslodavcem koju je Štrajkački odbor uputio u petak uveče Ministarstvu privrede.\nPrethodno štrajkači nisu prihvatili predlog tog ministarstva uz ocenu da im je umesto protokola za pregovore uz garancije države ponudjen protokol za prekid obustave rada.\nŠtrajk oko 2.000 proizvodnih radnika u FCA počeo je 27. juna, sa zahtevima da se poveća iznos bruto osnovice zarade sa 38.000 na 50.000 dinara.\nOni, takođe, traže i da se obavi reorganizacija u cilju rasterećenja u procesu rada, isplate bonusi kao i naknada za prevoz van radnog vremena.


NIN se izvinio čitaocima zbog naslovnice\nNaslocvna stranica nedeljnika NIN koja je izazvala reakcije\nKolegijum magazina NIN uputio je izvinjenje čitaocima koje je kako se navodi, povredila "provokativna ilustracija" na naslovnoj strani ovog nedeljnika, prenosi Beta.\nNIN je u saopštenju naveo da je naslovna strana na kojoj je prikazana kapija nacističkog logora Aušvic sa natpisom na nemačkom "Rad oslobađa" i naslovom "Radni logor Srbija", izazvala "burne reakcije".\n"Apsolutno nam namera nije bila da uvredimo žrtve holokausta, već isključivo da kritikujemo Vladu Srbije za nepoštovanje važećih zakona o radu i štrajku, koje je sama predložila", navodi se u današnjem saopštenju koje je potpisao glavni urednik NIN-a Milan Ćulibrk.\nPredsednica Skupštine Srbije Maja Gojković ocenila je ranije da naslovna strana novog NIN-a predstavlja "najstrašniju uvredu za Srbiju i sve žrtve nacizma" kao i da "zaslužuje osudu svakog normalnog i pristojnog građanina Srbije, ali i čitavog društva". Naslovnu stranu novog NIN-a kritikovala je i potpredsednica Vlade Srbije Zorana Mihajlović koja je ocenila da je reč o "zloupotrebi slobode štampe" i pozvala novinarska udruženja da se izjasne o tom slučaju.


Beograd, 20. avgust 2019 – UNICEF poziva stanovnike Beograda da pomognu izgradnju inkluzivnih igrališta za decu sa smetnjama u razvoju i invaliditetom u Srbiji.\nU avgustu je uz uplatnicu JKP „Infostan“ stigla i namenska uplatnica UNICEF-a na kojoj građani mogu da upišu željeni iznos donacije koja je namenjena izgradnji inkluzivnih igrališta u Srbiji.\nGrađani Beograda tako mogu da pomognu izgradnju inkluzivnih igrališta doniranjem željenog iznosa na uplatnicama UNICEF-a koje su im stigle ovog meseca.\nUNICEF radi na izgradnji inkluzivnih igrališta na participativan način, uz učešće roditelja i lokalnih samouprava, kako bi igrališta sadržala adekvatne sprave i rekvizite koji će biti pristupačni za decu i njihove porodice i kako bi bila održiva.\nJedno od igrališta biće izgrađeno na Adi Ciganliji.\nInkluzivna igrališta obezbediće deci sa različitim tipovima fizičkih, senzornih i intelektualnih smetnji u razvoju priliku da se igraju i imaju pozitivno iskustvo kroz učenje uz igru.\nNajveća radost svakog deteta je mogućnost da se igra i socijalizuje sa drugom decom.


Građani Srbije koji se vrate zaraženi s odmora neće imati punu platu tokom izolacije – Prva.ba\nGrađani Srbije koji se zaraze virusom korona tokom ljetovanja u zemljama u kojima se ovaj virus širi, ne mogu da računaju da će imati punu platu tokom samoizolacije, kao što je bilo tokom vanrednog stanja.\nS obzirom na to da su putovali na sopstveni rizik, primaće platu tokom izolacije koliko im inače sljeduje tokom bolovanja, odnosno 65 posto zarade, prenosi “Blic”.\nTroškove testiranja pacijenata koji imaju tegobe, bez obzira na to što su uprkos apelima bili na ljetovanju u zemljama u kojima se korona širi, snosiće država, kao i do sada.\nPrema odluci Kriznog štaba Vlade Srbije za borbu protiv virusa korona, svi građani Srbije, koji se trenutno nalaze na ljetovanju u Crnoj Gori, Hrvatskoj, BiH ili drugim zemljama u kojima je “eksplodirala” korona, od petka u 18.00 časova biće u obavezi da se u roku od 24 sata nakon ulaska u zemlju jave u lokalnu kovid ambulantu.\nDa li će se nad njima vršiti konkretan nadzor zavisiće od mišljenja ljekara na terenu, a ako osoba bude imala tegobe, uradiće joj se detaljne analize.\nČlan Kriznog štaba Branislav Tiodorović kaže da će građani Srbije od ljekara dobiti dijagnozu i po toj osnovi otvaraju bolovanje, tokom kojem im sljeduje 65 odsto plate.\n“Snimak pluća, krvna slika, testiranje i šalje se u samoizolaciju kod kuće, ako nema potrebe da bude smješten u bolnicu. Preporuka je da bude 10 dana samoizolacija, međutim, ako taj pacijent uprkos tegobama dobije negativan rezultat, nema potrebe da ostaje u samoizolaciji”, rekao je Tiodorović za “Telegraf”.


· Miloš Jovanović · 23. januara 2015.\nPredsednik Skupštine Grada Niša, prof. dr Mile Ilić primio je učenike Gimnazije Svetozar Marković, dobitnike medalja na 11. Međunarodnoj Žautikovskoj olimpijadi iz matematike, fizike i informatike u Kazahstanu.\nPredsednik je izrazio zadovoljstvo i čestitao učenicima na postignutim rezultatima, koji su još jedan u nizu uspeha koji su postigli kako u državi tako i na međunarodnim takmičenjima. Istakao je da će podržati inicijativu da se gimnazija Svetozar Marković proglasi školom od nacionalnog značaja i da će dati predlog Skupštini Grada Niša da se izjasni o toj inicijativi. Pored toga založiće se da se u gradu uvede sistem kojim će se kontinuirano pomagati mladim talentima u pripremi i učešću na takmičenjima.\nDirektorka gimnazije Svetozar Marković zahvalila se na inicijativi predsednika Skupštine i naglasila da poštuje interesovanje predsednika za uspešne mlade ljude u našem gradu i da su do sada uspesi na takmičenjima pre svega bili rezultat entuzijazma profesora i učenika.\nSledeća objava: Potpisan protokol o saradnji na izdavanju sabranih dela Branka Miljkovića\nPrethodna objava: Od Niša do Malmea u Švedskoj


U pitanju je igrač Atletiko Madrida Rodri Ernandez, prenosi "Onda Sero".\nRodri, naslednik Serhija Busketsa u reprezentaciji Španije, za samo nepunu sezonu u Atletiku oduševio je menadžera "građana" Pepa Gvardiolu koji insistira na transferu.\nFernandinho - Crazy Tackles & Interceptions - 2017/18 HD\nOvaj 22-godišnji fudbaler letos je stigao u Madrid iz Viljareala za 25 miliona i odmah se ustalio u startnoj postavi ekipe Dijega Simeonea.\nGvardiola je u potrazi za vezistom, odnosno zamenom za vremešnog Fernandinja, pa je posle Saula Nigueza i Tomasa Partija na meti još jedan fudbaler iz Atletika - Rodri.\nRodri, reprezentativac Španije pet puta, ugovor sa Atletikom ima do 2023. godine sa izlaznom opcijom od 70 miliona.


Zavod za ravnopravnost polova ponovo će od marta imati konkurs za dodelu novca mladim parovima, koji se sprovodi od 2015. godine i svake godine prima na stotine prijava zainteresovanih.\nReč je o četvrtom po redu konkursu, vrednom 30 miliona dinara, koji će, prema rečima direktorke Zavoda za ravnopravnost polova Diane Milović, skućiti 30 parova.\n- Prošle godine su na naš konkurs za kuće na selu stigle čak 283 prijave, što nam govori da je ineteresovanje uvek ogromno. Sve zainteresovane pozivamo da se sa pitanjima obrate pisanim putem, a imaće dva meseca da se prijave, navodi Diana Milović.\nCilj konkursa je afirmacija života na selu, oživljavanje ruralnih sredina i ekonomsko osnaživanje žena, s obzirom na to da postoji prilika da se kuća ravnopravno uknjiži na muškarca i na ženu. Do sada su parovi izrazili najveće interesovanje za kupovinu kuća u Bačkoj.\nTakođe, Zavod za ravnopravnost polova ove godine počinje pilot-program okruglih stolova u seoskim sredinama u kojima ne postoji adekvatna služba zdravstvene zaštite.\nZavod je konstatovao da postoje sredine u kojima žene nemaju mogućnost da budu ne samo adekvatno informisane, nego i lečene, te se nada da će u razgovorima sa ženama uspeti da ih osnaži da podele svoje probleme i obrate veću pažnju na svoje zdravlje.\nOkruglim stolovima prisustvovaće lekar-specijalista ginekologije, koji inače ne postoji u ovim malim sredinama.


Slučaj o zemlji koju je prisvojila porodica Mali u Apelacionom sudu - KRIK\nGodinu dana pošto je Privredni sud u Pančevu naložio da se zemlja koju je nelegalno prisvojila porodica gradonačelnika Beograda Siniše Malog vrati državi, ovu odluku će preispitati Apelacioni privredni sud u Beogradu. Predmet je bio „zarobljen“ šest meseci jer sud u Pančevu nije uspevao da uruči žalbe na prvostepenu presudu.\nPosle više od šest meseci od kada su izjavljene žalbe na presudu koju je doneo sudija Boško Vuković, predmet je iz Pančeva poslat Apelacionom privrednom sudu. Zastoj je nastao jer sud nije uspeo da jednoj firmi uruči žalbu druge – žalba „Alfa proteina“ nije mogla da se uruči firmi „Compost group“.\nKako je novinarima KRIK-a rečeno u Apelacionom privrednom sudu, predmet će biti rešen po ubrzanoj proceduri.\nSudija Vuković je presudom iz maja 2017. godine nalažio da se deset hektara zemlje koju je pre 13 godina nezakonito prisvojila porodica gradonačelnika Beograda Siniše Malog vrati državi. Odlučio je da se iz katastra kao vlasnik zemlje izbriše firma „Compost group“ koju kontroliše Mali, a upiše Republika Srbija. Sudija je u presudi napisao da je ugovor na osnovu kog je firma Malog došla do zemlje „ništavan“.\nPodsetimo, preduzeće „Alfa Protein“ sklopilo je u martu 2005. godine ugovor o prodaji sporne zemlje nedaleko od Vršca firmi „Compost group“ u vlasništvu porodice Mali, ali novac nikada nije isplaćen. Vlasnik „Alfa Proteina“ u to vreme bio je Srđan Gajić, a porodica Mali je na otetoj državnoj njivi pokrenula proizvodnju đubriva za uzgoj šampinjona.\nDržavno pravobranilaštvo tužilo je 2007. „Alfa protein“ i „Compost group“ tražeći da se ugovor poništi i zemlja vrati državi. Postupak je stao 2009. godine.\nPredmet je bio „zaboravljen“ u sudu u Pančevu sve do novembra 2015. godine – nepunih mesec dana nakon što je KRIK otkrio da je Mali nelegalno prisvojio državnu zemlju.\nSrđan Gajić je 2015. godine osuđen na dve godine uslovno jer je firmi „Compost group“ ostvario protivpravnu imovinsku korist. Protiv porodice Mali nikada se nije vodila istraga.\nU međuvremenu, sredinom 2013. godine, dok je radio kao savetnik tadašnjeg prvog potpredsednika Vlade Aleksandra Vučića Mali je vlasništvo u firmi „Compost group“ besplatno preneo na porodičnog prijatelja Ivicu Đolića. Bivša supruga gradonačelnika Marija Mali rekla je u intervjuu za KRIK da je Đolić suprug njene kume i da je ona preporučila da se na njega prenese vlasništvo u firmi.\nKako je KRIK otkrio 2015, otac Siniše Malog Borislav je krajem avgusta 2009. svoju firmu „Ferdi Genetics“, preko koje je bio vlasnik „Compost Group“, a time i zemlje, prebacio na sina Sinišu.\nSvega deset dana kasnije, Siniša Mali je prodao ovu firmu samom sebi, odnosno svojoj ofšor kompaniji „Alessio Investment Ltd.“ za nešto više od pola miliona evra, otkrio je KRIK. On je na taj način sa ofšor zone na svoj račun u Srbiji prebacio ovu sumu novca čije poreklo nije poznato.\nNakon KRIK-ovih otkrića Agencija za borbu protiv korupcije je u oktobru 2015. pokrenula postupak protiv Siniše Malog. Iz izveštaja koji je sastavila vidi se da je banka koja je sprovela ovu transkaciju izrazila sumnju da je u pitanju moguće pranje novca.\nAgencija je navela da sumnju na pranje novca izaziva i činjenica da je Siniša Mali u trenutku prodaje udela firme vlasnik „Ferdi Genetics“ i direktor kompanije „Alessio“.\nO ovome je Agencija obavestila Više javno tužilaštvo u Beogradu, ali je ono obustavilo postupak. Detaljnije o nalazima izveštaja Agencije, pročitajte u posebnoj priči.\nPročitajte: Siniša Mali tajno kupio 24 stana na bugarskom primorju\nPročitajte više o sumnjivim poslovima gradonačelnika Beograda Siniše Malog


U SRBIJU STIGLO NOVIH 440.000 SINOFARM VAKCINA - TV ZONA PLUS - HD\nWednesday, 19 May, 2021 1 min read Redakcija TV Zona Plus\nNa beogradski aerodrom Nikola Tesla jutros je sleteo avion Er Srbije sa 440.000 doza kineske Sinofarm vakcine protiv korona virusa, a pošiljku su dočekali ministar zdravlja Srbije Zlatibor Lončar, ministar odbrane Nebojša Stefanović i kineska ambasadorka u Beogradu Čen Bo. Od tog broja, 200.000 vakcina su donacija kineske vojske.\nMinistar zdravlja Zlatibor Lončar je rekao da će sa isporukama do vikenda Srbija izaći na 3, 5 milona doza Sinofarm vakcine. To je jedan od presudnih faktora zašto je Srbija danas u situaciji kada se vidi svetlo na kraju tunela, rekao je Lončar.\nOn je, međutim, istakao da to ne znači opuštanje i pozvao građane da iskoriste to što ima dovoljno i više vrsta vakcina i da se vakcinisuu, ističući da je to jedini način da se vratimo normalnom životu. Lončar je apelovao na lokalne samouprave u opštinama gde je odziv na vakcinaciju manji da se aktivnije uključe i promovišsu vakcinaciju.\ndonacija, Kina, sinofarm vakcina\nMEROŠINAC OSUMNJIČEN ZA UTAJU POREZA\nSVE NIŠKE ŠKOLE IMAJU PLAN EVAKUACIJE UČENIKA U VANREDNIM SITUACIJAMA


Međunarodna rejting agencija Standard and Poor's (S&P) potvrdila je kreditni rejting Bosne i Hercegovine, koji glasi „B“ sa stabilnim izgledima.\nU izvještaju ove rejting agencije za Bosnu i Hercegovinu, navodi se da će globalna pandemija COVID -19 uticati na ekonomiju Bosne i Hercegovine. Analitičari predviđaju da će realni BDP biti smanjen za 6% u 2020. godini, te da može doći do pogoršanja fiskalnog i platnog bilansa. Ipak, predviđa se da će neto opšti dug vlade Bosne i Hercegovine do kraja 2020. iznositi 31% BDP-a, što ostavlja prostor za manevar na fiskalnoj strani.\nPrema navodima analitičara S&P, kreditni rejting Bosne i Hercegovine može biti povećan ukoliko dođe do unapređenja na polju domaće politike, sa manje konfrontacija i više konsenzusa, koja bi bila više orijentisana na promociju ekonomskog rasta i strukturnih reformi. Također, kreditni rejting može biti povećan u slučaju ostvarenja snažnijeg ekonomskog rasta nakon 2020. godine. S druge strane, do smanjenja kreditnog rejtinga može doći ukoliko ekonomski i budžetski troškovi pandemije budu veći nego što se trenutno predviđa i ako, u hipotetičkom scenariju, stabilnost domaćeg finansijskog sistema znatno oslabi u slučaju dugotrajnog pogoršanja kvaliteta aktive i trajne konverzije depozita u devize.


Reakcije iz Sandžaka: Rehabilitacija Draže je sramota\nOdluka Višeg suda u Beogradu o rehabilitaciji Dragoljuba Draže Mihailovića u Sandžaku je izazvala veliko negodovanje bošnjačkih partija i nevladinog sektora smatarjući da ovakva odluka neće do dovesti do nacionalnog pomirenja.\nPredsednik Bošnjačke narodne stranke (BNS) i narodni poslanik u Skupštini Srbije Mujo Muković je za RSE rekao da se ovakvom odlukom vrši sramna revizija istorije i obesmišljava antifašistička borba srpskog, bošnjačkog i drugih naroda u regionu i da je ona nedopustiva, sramna i skandalozna.\n„A, sa današnjeg aspekta ono što je posebno važno ova odluka, neće doprineti pomirenju u regionu, poboljšanju odnosa među narodima i najavljenom srpsko-bošnjačkom dijalogu. Naprotiv, stvoriće nove podele, duboke jazove i bošnjački narod, generalno govoreći, i u Sandžaku i u BiH se nalazi u jednoj situaciji kada će morati da potraži odgovore kako da dalje živi na ovim prostorima i kakve će imati odnose sa svojim komšijama. Jer je ovo legalizacija zločina u Drugom svetskom ratu, a donekle se opravdavaju i zločini nad Bošnjacima iz devedesetih godina koji su kulminirali genocidom u Srebrenici“, rekao je Mujo Muković.\nU Saopštenju za javnost Stranka demokratske akcije Sandžaka(SDA) ocenila je da je rehabilitacija Draže Mihailovića fašistička odluka i legalizacija zločina nad Bošnjacima.\n“Obzirom da do danas nije rasvijetljen nijedan genocid niti teški zločin počinjen nad Bošnjacima, ova odluka šalje još jednu jasnu preteću poruku da će država Srbija nagraditi sve one koji proganjaju, otimaju, muče i ubijaju Bošnjake“, navodi se u saopštenju SDA.\nOvakva odluka neće dovesti do nacionalnog pomirenja, mišljenja je nevladin sektor u Sandžaku.\n„Ovo je jedan šok koji lično doživljavam i nisam sigurna kako dalje ako smo sve izjednačili. Pitanje srpsko-bošnjačkog dijaloga meni se čini u ovom trenutku ugroženo iako ga je premijer Vučić nedavno najavio. Kako će teći taj dijalog ako smo sve zajedno izjednačili?“, objašnjava Zibiija Šarenkapić iz novopazarske nevladine organizacije Damad.\n„Ovo nije smelo da se desi, jer Srbija je ovim činom pokazala da nije privržena borbi protiv fašizma. Ovo je uvreda za sve žrtve fašizma“, ističe Semiha Kačar iz Sandžačkog odbora za zaštitu ljudskih prava i sloboda.\n„Srbiji ovo neće doneti dobro. Jer se još jednom pokazalo da sudstvo u Srbiji nije nezavisno“, pojašnjava Sead Biberović iz organizacije Urban-in, dodajući da je Viši sud u Beogradu potpao pod uticaj jakih profašističkih snaga,\n„Čini mi se da je potpao pod uticaj nekakvog mejnstrima građenog početkom 90-tih, gde je, nakon izjednačavanja partizana i četnika kao boraca za oslobođenje, rehabilitacija Draže samo sled događaja. Ali ovo neće doneti dobro Srbiji“, zaključuje naš sagovornik.


U Trebinju održan sastanak komunalnih preduzeća Srpske i Srbije | Trebinje Live\nPredstavnici udruženja komunalnih i uslužnih djelatnosti i privrednih komora Republike Srpske i Srbije istakli su na sastanku u Trebinju da su ciljevi u narednom periodu razmjena iskustava, zajedničko apliciranje na projekte i podizanje komunalnih i uslužnih djelatnosti na veći nivo.\nDirektor Gradskog komunalnog preduzeća iz Trebinja Nedeljko Lambeta rekao je da je današnji sastanak prvi korak u saradnji dva udruženja i privrednih komora Srpske i Srbije.\n- Ideja je razmjena iskustava, zajedno da apliciramo na određene projekte, fondove, pravna regulativa takođe da se promijeni. Sve komunalne probleme koje imaju Vršac, Beograd ima i Trebinje i Novi Grad. Želimo to sve da popravimo i dignemo na veći nivo - rekao je Lambeta.\nDirektor Јavnog komunalnog preduzeća "Gradska čistoća" iz Beograda Marko Popadić ocijenio je da je ovo uspješan nastavak zajedničke saradnje.\n- Najveći zajednički problem jeste što mora dosta da se radi na edukaciji. Moramo da radimo na procesu razvijanja reciklaže, da probudimo svest kod ljudi koliko je bitno da se otpad odlaže kako treba - rekao je Popadić.\nPredstavnik Privredne komore Republike Srpske Mile Petrović rekao je da je grad Trebinje na pravi način pokazao kako treba da izgleda grad i njegovo uređenje.\nSekretar Udruženja za komunalne djelatnosti Privredne komore Srbije Dalibor Јoknić istakao je da je komunalni sektor vrlo bitan za neku državu, odnosno lokalnu samoupravu, dodavši da su neki od izazova u ovoj djelatnosti manjak radne snage i nedostatak novca.\n- Sa druge strane imamo problem novca, on nije samo problematičan u komunalnom sektoru, ali je jako vidljiv. Tokovi novca su vrlo poremećeni ovom pandemijom, odnosno naplata je takva kakva jeste. Kompleteno rešenje je reformi komunalnog sektora - rekao je Јoknić.\nGradonačelnik Trebinja Mirko Ćurić rekao je da mu je čast i zadovoljstvo da čuje da je Trebinje čist grad i izrazio spremnost da se saslušaju primjeri iz cijelog regiona, ali i da se prezentuje sve ono što se radi u ovom gradu na tom planu.\nTAGOVI: Drustvo Komunalno Trebinje\nLokalne zajednice dužne da pojačaju kontrole poštovanja mjera\nU Gradskom parku posađeno 40 novih stabala drveća\nU Srpskoj 245 novooboljelih od korone\nDo 16. novembra zabranjeno okupljanje više od 10 osoba u Srpskoj


KULTIM - književnost, poezija, stvaralaštvo, kultura » Blog Archive » “MILIONER” 13. APRILA\n“MILIONER” 13. APRILA\nSlavlje na ulicama Mumbaja, nakon uspeha filma na dodeli Oskara\nFilm Milioner s ulice (Slumdog Millionaire) britanskog reditelja Denija Bojla premijerno će u Srbiji biti prikazan 13. aprila u beogradskom Centru “Sava” (CS). Film će na redovnom bioskopskom repertoaru biti od 16. aprila, najavljeno je iz beogradske distributerske kuće “Milenijum”. Milioner s ulice je priča o Džamalu Maliku, 18-godišnjaku bez roditelja koji živi u sirotinjskom delu Mumbaja, a koga samo jedno pitanje deli od 20 miliona rupija u indijskoj verziji kviza Želite li da postanete milioner? Uhapšen pod sumnjom da je varao na kvizu, policiji će ispričati neverovatnu priču o svom životu na ulici i o devojci koju je voleo i izgubio.\nEkipa filma je snimala u najvećoj indijskoj sirotinjskoj četvrti - Daraviju, kao i u jednoj od najživljih - Juhuu. Smeštene su u blizini aerodroma zapadno od grada i jasno su vidljive svakome ko avionom dolazi u Mumbaj. Procenjuje se da na tom području živi više od milion ljudi. Za filmsku ekipu poseban je izazov bila činjenica da je Mumbaj grad koji se brzo menja. Nekoliko puta se desilo da su se lokacije određene za snimanje mesecima ranije toliko promenile u međuvremenu da je filmska ekipa morala da traži druga mesta za snimanje.\nAzharudin Muhamed Ismail, koji glumi malog Salima (brata Džamala Malika), i Rubina Ali, koja glumi malu Latiku (Džamalovu ljubav), odabrani su na kastingu dece iz sirotinjskih četvrti, a nakon toga produkcija im je omogućila školovanje. Odraslog Džamala igra Dev Patel, a ostale uloge tumače Anil Kapur, Irfan Kan… Film je osvojio osam nagrada Oskar. Nagrađen je i Zlatnim globusom u četiri kategorije, a dobio je i sedam nagrada Bafta.


Delegacija Vlade FBiH s predstavnicima pravosudnih institucija\nPremijer Federacije Bosne i Hercegovine Fadil Novalić, zamjenica premijera i federalna ministrica finansija Jelka Milićević i federalni ministar pravde Mato Jozić susreli su se danas, u zgradi Vlade FBiH u Sarajevu, s predstavnicima pravosudnih institucija.\nSastanku su, uime Visokog sudskog i tužilačkog vijeća Bosne i Hercegovine, prisustvovali potpredsjednica Ružica Jukić i članovi Goran Nezirović i Slavko Lakić, te predsjednik Vrhovnog suda FBiH Amir Jaganjac i glavni federalni tužilac Zdravko Knežević.\nPredstavnici pravosudnih institucija upoznali su članove Vlade da još nisu ispunjeni materijalno-tehnički kao ni kadrovski uslovi za početak primjene Zakona o suzbijanju korupcije i organiziranog kriminala u FBiH, te su tražili odgodu početka njegove primjene dok se ne ispune ti uslovi.\nKako su pojasnili, za početak primjene tog zakona potrebno je obezbijediti prostor za smještaj posebnih odjela Tužilaštva i Suda, napraviti realnu finansijsku konstrukciju i obezbijediti kadrove koji će raditi u ovim odjelima.\nZatražili su od Federalne vlade da osigura finansijska sredstva kako bi ove pretpostavke bile ispunjene što prije.\nFederalna vlada, prema riječima premijera FBiH Fadila Novalića, daje punu podršku što bržem stvaranju uslova za primjenu ovog zakona kojim se jačaju tužilački i sudski kapaciteti u FBiH i osiguravaju pretpostavke za efikasnije suzbijanje korupcije, organiziranog i teških oblika privrednog kriminala.\nPrema riječima federalnog ministra pravde Mate Jozića Vlada niti želi niti će biti kamen spoticanja u ovom procesu, već će težiti pronalaženju rješenja, od čega zavisi pravna sigurnost svih građana.\nJedinstven stav svih učesnika razgovora je da se na najbolji način trebaju riješiti problemi kako bi primjena Zakona o suzbijanju korupcije i organiziranog kriminala u FBiH počela i što prije dala željene rezultate, saopćio je Ured za odnose s javnošću Vlade FBiH.\n#vlada fbih#pravosudne institucije


Apokaliptični prizori: Japan pogodila najsnažnija oluja u poslednjih 25 godina (FOTO) - National Geographic Srbija\nSnažan tajfun "Džebi" pogodio je zapad Japana, donoseći sa sobom obilne padavine koje su izazvale poplave na međunarodnom aerodromu Kansai, dok su vetrovi duvali toliko jako da se tanker zabio u most koji povezuje aerodrom s kopnom.\nTom prilikom oštećen je i deo mosta i tanker, ali niko od 11 članova posade nije povređen, saopštila je japanska obalska straža.\nPogledajte i Neprocenjiv gubitak: U požaru uništen Nacionalni muzej Brazila\nReč je o najsnažnijem tajfunu koji je pogodio kopneni deo Japana od 1993. godine, navodi japanska agencija Kjodo.\nKako prenosi AP pozivajući se na Ministarstvo za zemlju, infrastrukturu, transport i turizam, jedna od dve piste međunarodnog aerodroma Kansai u gradu Osaka je poplavljena, kao i skladište tereta i još neki objekti, zbog čega je aerodrom zatvoren.\nPogledajte i Velike tropske oluje: 9 činjenica o uraganima koje možda niste znali\nOluja se kreće ka severu, preko japanskog ostrva Honšu, ka Japanskom moru.\nTajfun je u utorak uveče po lokalnom vremenu pogodio severne obale prefekture Fukuj, a zabeleženi su vetrovi brzine od 126 kilometara na čas, saopštila je Japanska meteorološka služba.


Sastanak sa ministrom pravde i ljudskih prava Republike Indonezije | Predsednik Republike Srbije\nSastanak sa ministrom pravde i ljudskih prava Republike Indonezije\nPredsednik Republike Srbije Aleksandar Vučić primio je danas ministra pravde i ljudskih prava Republike Indonezije Jasona Laolija, koji mu je preneo ličnu poruku predsednika Đoka Vidoda.\nUz pozdrave, predsednik Vidodo je predsedniku Vučiću uputio čestitke za pobedu na parlamentarnim izborima, kao i zahvalnost za doprinos izvanrednoj bilateralnoj saradnji Srbije i Indonezije.\nPredsednik Vučić je izrazio podršku narodu Indonezije da se što brže izbori sa izazovima pandemije KOVID-19 i vrati na put društvenog i ekonomskog napretka. On je čestitao indonežanskom rukovodstvu na ostvarenim rezultatima u razvoju privrede i izrazio interes za jačanje ekonomske saradnje, za koju postoje mogućnosti u oblasti poljoprivrede i prehrambene industrije, energetike, građevinarstva, informacionih tehnologija, hemijske, kao i namenske industrije.\nPredsednik Vučić i ministar Laoli su se saglasili da će unapređenje ugovorne osnove između Srbije i Indonezije unaprediti saradnju u različitim oblastima. Predsednik Vučić uputio je poziv predsedniku Vidodu da poseti Srbiju.


Zeljković: Urađeno više od 100.000 testiranja - Glas Srpske\nBANjALUKA - Direktor Instituta za javno zdravstvo Republike Srpske Branislav Zeljković rekao je da je u Srpskoj do sada ukupno urađeno više od 100.000 testiranja pi-si-ar /PCR/ metodom i dodao da se povećava broj testiranja na dnevnom nivou, te da se očekuje da u narednom periodu bude još veći obuhvat.\n"Preporuka Svjetske zdravstvene organizacije /SZO/ bila je da se na ovaj način vrši testiranje, kroz definiciju slučaja, identifikaciju. Mi se vodimo sa tri tačke - identifikacija, izolacija i praćenje kontakata", rekao je Zeljković na sastanku zvaničnika Srpske sa predstavnicima zdravstvenog sektora, nadležnih institucija i lokalnih zajednica o složenoj i pogoršanoj epidemiološkoj situaciji u Srpskoj.\nZeljković je zahvalio zdravstvenim radnicima, kako na primarnom tako i na sekundarnom nivou, jer su oni najbolji pokazatelji da se mjere prevencije u borbi protiv virusa korona mogu poštovati i na dnevnom nivou.\nOn je naglasio da, zahvaljujući tome, Srpska spada u zemlje koje imaju jedan od najmanjih procenata zdravstvenih radnika koji su pozitivni na virus korona.\n"Kada uzmemo u obzir sve činjenice i da je ovo potpuno novi virus, da pandemija vlada u cijelom svijetu, možemo biti zadovoljni kako se Srpska ponijela u takvoj situaciji. Ne smijemo zaboraviti da je pred nama veoma izazovan period zime kada dolazi do porodičnih okupljanja, slavlja, proslave Nove godine i vjerskih praznika", rekao je Zeljković.\nOn je dodao da će Institut i dalje na naučnim činjenicama predlagati mjere zaštite od virusa korona.\n"Kako je i premijer Srpske Radovan Višković rekao, Srpska je prva uvela antigensko testiranje u ovom dijelu Evrope i upravo je to, zahvaljujući prijedlozima Univerzitetskog kliničkog centra Srpske i njegovog direktora Vlade Đajića, bio jedan od kamena temeljaca za očuvanje zdravstvenog sistema, odnosno da virus ne uđe u zdravstvene ustanove", naveo je Zeljković.\nOn je rekao da su mnoge zemlje kopirale mjere koje sprovodi Srpska, kao što su nošenje zaštitne maske na otvorenom i u zatvorenom prostoru, ali i sam sistem organizacije rada.\n"Institut će predlagati mjere i pomoći će gradonačelnicima i načelnicama lokalnih zajednica u smirivanju epidemiološke situacije", dodao je Zeljković.\nZeljković je rekao da se Institut od decembra 2019. godine, kada je identifikovan novi virus korona u svijetu, priprema za situaciju koja je nastupila.\n"Zajedno sa Ministarstvom zdravlja i socijalne zaštite Srpske i cjelokupnim zdravstvenim sistemom, sa Vladom Srpske na čelu, proaktivne mjere su preduzete od trenutka prije identifikacije prvog slučaja pozitivnog na virus korona", dodao je Zeljković.\nPrema njegovim riječima, upravo se na tom prvom slučaju pokazala efikasnost i same primjene, odnosno predlaganja mjera.\n"U trenutku kada je identifikovan prvi slučaj prvenstveno su zatvorene škole i samim tim je zaustavljeno širenje virusa jer je najveći broj slučajeva asimptomatski, oko 80 odsto, koji vrlo lako mogu da prošire virus", naglasio je Zeljković.\nOn je naveo da se i sada veoma malo zna o virusu korona kada je riječ ne samo o načinu njegovog prenošenja, već i o ponašanju u organizmu, te da postoje određene studije koje nisu definisale sve tačke.\n"Ove mjere koje se predlažu od samog početka zasnovane su na činjenicama koje SZO, ali i Evropski centar za kontrolu bolesti promoviše, da se na ovaj način one uvode, ublažavaju, ali i pooštravaju, te da mjere koje su ustanovljene na republičkom nivou svi lokalni štabovi mogu da pooštre u onom segmentu koji se dotiče epidemiološke situacije kada govorimo o pogoršanju", naglasio je Zeljković.


EU Archives - podunavlje.info\nKZK: Dvostruko skuplje plaćamo autobuske karte od Evropljana\nIzvor: novaekonomija.rs, 14 april 2022 – Iako manje zarađujemo, cene autobuskih karata na linijama između dva veća grada su dvostruko veće od prosečne cene u zemljama Evropske unije, pokazuje analiza Komisije za zaštitu konkurencije (KZK). U analizi se navodi podatak da je dohodak po stanovniku u Srbiji 2019. godine bio na nivou 41 odsto proseka zemalja Evropske unije. Međutim, cene…\nautobuske stanice, cene autobuskih karata, EU, Komisija za zaštitu konkurencije, prevounicLeave a comment\nSvetski dan zdravlja – u Srbiji živimo 7 godina kraće od stanovnika EU\n7. april 2022 – Danas je 7. april – Svetski dan zdravlja. Tim povodom je Republički zavod za statistiku objavio brojke koje, za nas ovde, i nisu baš za hvalu. Naime, po istraživanjima ove institucije, prosečan vek ljudi u Srbiji je 7 godina kraći od onog koji imaju stanovnici zemalja Evropske unije. Kod muškaraca je to 71,4 u Srbiji u…\nEU, mortalitet, Republički zavod za statistiku, Svetski dan zdravlja, životni vekLeave a comment\nPovećane kvote za izvoz čelika iz Srbije u zemlje Evropske unije\n17. mart 2022 – Jedan od limitirajućih faktora za veću proizvodnju čelika u Srbiji, čitaj: Smederevu, posledično i zaradu, bilo je ograničenje količine koja je mogla da se izveze u zemlje EU. Događaji u Ukrajini, kao i zabrana uvoza čelika iz Rusije i Belorusije u EU, kako stoji u najnovijoj odluci Evropske komisije, uslovili su da se ove kvote povećaju.…\nEU, Evropska komisija, izvoz čelika, Kvote, Smederevska ŽelezaraLeave a comment\n24. oktobar 2020 – Praksa je da se svakog poslednjeg vikenda u oktobru pomera sat i prelazi na zimsko računanje vremena. Ono, podsećamo, ove godine počinje u noći između subote 30. i nedelje 31. oktobra, u tri sata posle ponoći. Kao takvo će da po traje do poslednjeg vikenda u martu naredne godine kada sledi letnje računanje. Ništa novo, radimo…\nEU, letnje računanje vremena, Zakon, zimsko računanje vrmenaLeave a comment\n22. maj 2021 – Program Ujedinjenih nacija za razvoj (UNDP), uz finansijsku podršku Evropske Unije, pozvao je lokalne samouprave u Srbiji da se prijave za učešće u projektu „Regionalni program lokalne demokratije na Zapadnom Balkanu 2 (ReLOaD2)“, koji se sprovodi od 2021. do 2024. Cilj projekta je da se povećanjem transparentnosti u finansiranju udruženja građana iz javnih sredstva poboljša saradnja…\nEU, Lokalne samouprave, ReLOaD2, udruženja građana, UNDPLeave a comment\n7. april 202 – Nacionalna koalicija za decentralizaciju (NKD) sa partnerima, Grupom 484 i Fondacijom Jelena Šantić, raspisuje konkurs za autentične lokalne inicijative koje rade u svojim zajednicama u oblastima vladavine prava i kulturne raznolikosti, predstavljaju inovaciju u kreiranju društvenih promena i koje imaju dugoročnu viziju promene u zajednici. Putem platforme promeni.rs inicijative mogu da prijave svoje akcije u okviru…\nEU, grantovi, NKD, promeni.rsLeave a comment\nSvetski dan zdravlja – Neveseli podaci Republičkog zavoda za statistiku\n7. april 2021 – Povodom 7. aprila, Svetskog dana zdravlja, Republički zavod za statistiku objavio je podatke iz istraživanja po kojima je prosečan očekivani životni vek muškaraca u Srbiji 73,1 a za žene 78,3 godine. U poređenju sa podacima na nivou Evropske unije, ljudi u Srbiji u proseku žive kraće za oko pet i po godina; na nivou EU očekivani…\nIzvor: makroekonomija.org, autor: Miroslav Zdravković, 27. septembar 2020 – Da bi lakše razumeli šta znači iskaz u naslovu, i oni koji nisu odmakli dalјe od čitanja stripova u osnovnoj školi, neophodno je da se poslužim slikovitim izražavanjem. Najčistiji BDP stvara se u umnom delu uslužnog sektora, u IT i konsultantskim uslugama, gde se pri stvaranju dodate vrednosti koristi samo računar,…\nBDP, emisija štetnih gasova, EU, Greenhouse gases, Srbija, termoelektrane, zagađenje, ŽelezaraLeave a comment\n04/07/2022, 5:34 pm


Music PRESS: Najavljena je 12. Morinjska gitarijada za 04. avgust\nNajavljena je 12. Morinjska gitarijada za 04. avgust\nDvanaesta Morinjska Gitarijada biće održana u petak, 4. avgusta na glavnoj plaži u ovom mjestu, a publika će imati priliku da čuje bendove Zoon Politikon, Beer & Steel i Goblin Zeppelin.\n“Cilj nam je bio da imamo neki regionalni bend, međutim, kao i prethodne, zbog nedostatka finansija odlučili smo da angažujemo crnogorske grupe. Zato očekujem da ove godine bude posjećenost kao i posljednjih nekoliko godina kada je na plaži Morinj bilo oko 200 ljudi”, skroman je Vojislav Uljarević, organizator Morinjske gitarijade.\nKako kaže, iako je ovo mjesto atraktivno turistima, njegovu manifestaciju posjećuje uglavnom lokalno stanovništvo.\n“Da imamo jaka imena, možda bismo privukli turiste i goste iz regiona koji bi u Morinj došli samo zbog ove manifestacije. Ovako to bude lokalno stanovništvo, a dešava se da recimo ako imamo bend iz Nikšića, on dovede svoju publiku, ili da sa bendom iz Podgorice dođe nekoliko ljudi. Turisti u Morinj dolaze da se odmore, tako da ih rijetko možete vidjeti na lokalnim manifestacijama”, objašnjava Uljarević.\nMorinjska gitarijada ima tradiciju dugu dvanaest godina, a na ovoj manifestaciji svirali su Gale iz Kerbera, Najda iz Smaka, Autogeni trening, DST, Osmi putnik, Kraljevski apartman, Alogija… Na pitanje koliko je ovakav muzički hepening značajan za promociju ovog malog primorskog mjesta.\n“Morinjska gitarijada potpuno je atipična manifestacija za ovaj dio Crne Gore. Znate da se u Boki organizuju razne fešteiI nema manifestacija ovakvog karaktera. Ipak sve ove godine trudili smo se da održimo Morinjsku gitarijadu koja je jedan od najstarijih festivala na ovim prostorima”, objašnjava Uljarević.\nPočetak gitarijade zakazan je za 21 sat, ulaz je jedan euro.\nу понедељак, јул 31, 2017


Silajdžić se prvi upisao u knjigu žalosti u ambasadi IR Pakistan - Klix.ba\nSilajdžić se prvi upisao u knjigu žalosti u ambasadi IR Pakistan\n31.12.2007. u 12:30\nČlan Predsjedništva Bosne i Hercegovine Haris Silajdžić upisao se prvi u 10.00 sati u "knjigu žalosti" koja je u Sarajevu danas otvorena u Ambasadi Islamske Republike Pakistan u povodu ubistva bivše pakistanske premijerke Benazir Bhutto.\nSilajdžić je izrazio žaljenje zbog smrti "veoma hrabre žene“, koja je 1994. godine usred rata došla u BiH s turskom premijerkom Tansu Čiler.\n"Mi smo se mogli osloniti na Pakistan, na narod i vladu Pakistana u svakom momentu. To je jedna od zemalja koje su vjerovatno najviše doprinijele da se možemo odbraniti u ovoj zemlji u jednom kritičnom trenutku. Nažalost, ovo je implikacija da bez obzira na to koliko mi pričali o demokraciji i slobodi mišljenja na ovom planetu to je još daleko od nas“, izjavio je Silajdžić novinarima nakon što se upisao u "knjigu žalosti".\n"Žao mi je što je ubijena. Ona to nije zaslužila“, naglasio je.\n"Knjiga žalosti" u pakistanskoj ambasadi bit će otvorena danas do 15 sati i sutra od 10 do 15 sati.\nPočele pripreme za doček Nove godine pred Vječnom vatrom\n31.12.2007. u 12:35\nNovogodišnja čestitka Narodne stranke Radom za boljitak\n31.12.2007. u 12:21\nSnijeg blokirao saobraćaj na Bradini, teško se vozi i na autoputu A1


TUGA: U Haremluk PROVALJUJE ko kako hoće!\nU fokusu - Petak 28.04.2017 - 07:32\nPoliciji u Vranju je u četvrtak popodne prijavljeno da je provaljeno u zgradu Haremluka, ali je izlaskom na lice mesta konstatovano da se ne radi o provali, jer je zgrada potpuno neobezbeđena.\nHaremluk, slika javašluka FOTO OK Radio\nSlučaj je prijavljen u 14:55 minuta i policijska patrola je u zgradi Haremluka zatekla tri osobe.\nMeđutim, policajci su utvrdili da nema nikakvih znaka nasilnog ulaska u zgradu kao ni bilo kakvih oštećenja, tako da je Osnovno javno tužilaštvo u Vranju konstatovalo da u ovom slučaju nema elemenata krivičnog dela, kažu iz vranjske policije.\nOK Radio nezvanično saznaje od očevidaca da se radi o troje tinejdžera koji su u objekat ušli najverovatnije sa zadnje strane, bez ikakvih problema.\nKako nisu napravili nikakav prekršaj niti krivično delo, tu se posao policije završava, ali to takođe znači i da u objekat koji predstavlja značajan kulturno-istorijski spomenik i koji je pod zaštitom države, može da uđe bilo ko.\n- Policija kroz svoje svakodnevne delatnosti obilazi sve objekte u gradu, ali ne može da ih svakodnevno čuva, jer je obaveza vlasnika da objekat obezbedi – navode iz policije.\nU ovom slučaju, stvari su malo složenije, jer je Haremluk, nako što je „Simpo“ zatvorio svoj elitni restoran, pod ingerencijom republičke Direkcije za imovinu.\nOd tada, objekat je poslednje dve godine ostavljen na milost i nemilost zubu vremena i građanima koji ga često koriste kao javni toalet i crtanje grafita na ogradnom zidu.\nSaša Stamenković, direktor Narodnog muzeja, koji se nalazi u komšiluku, kaže da nemaju nikakve niti obaveze, niti mogućnosti da obezbede zgradu Haremluka.\n- Mi samo imamo ključeve i obavezu da na nalog Direkcije za imovinu otvorimo ukoliko se javi neko od potencijalnih zakupaca.\nKako nemamo nikakve ingerencije, možemo samo nemoćno da gledamo kako se Haremluk svakog dana sve više devastira.\nGrad je u više navrata kontaktirao Direkciju za imovinu, ali nemamo nikakve povratne informacije – kaže Stamenković.\nKonkurs za zakup Haremluka je objavljen još oktobra 2015. godine, ali očigledno da je tada određena cena zakupa od oko 4.000 evra mesečno odbila sve potencijalne zakupce.\n- Mi smo zainteresovani da se neko to što pre preuzme i da se domaćinski stara o objektu, jer bi to zaustavilo propadanje, ali još uvek nema naznaka da će to i da se desi – kaže Stamenković.


"Zamrznuto" lice slavne gumice šokiralo javnost (foto)\nA. J. 28. januara 2021. 23:19\nDemi Mur bila je zvezda Fendi revije na Nedelji mode u Parizu, ali je kreaciju koju je nosila zasenilo njeno lice – koje je trenutno glavna tema na društvenim mrežama.\nDemi Moore makes surprise runway appearance for Fendi at Paris Fashion Week https://t.co/F5cI3Gwhxl pic.twitter.com/M1oV2ihjbb\nPokrenula se polemika da li se holivudska glumica podvrgla nekoj plastičnoj operaciji, jer je izgledala potpuno drugačije od onog na šta smo navikli.\nSlavna 58-godišnjakinja pridružila se modelima sa A liste na modnoj pisti, a pažnju publike privukla je transformacijom, za koju se mnogi pitaju da li je rezultat estetskih korekcija ili samo „užasne“ šminke.\nSamo nekoliko minuta nakon što je Demi prošetala pariskom pistom u crnoj, dekoltiranoj kreaciji od satena i sa ekstravagantnim, ogromnim minđušama, Tviter je bio preplavljen komentarima zbunjenih korisnika o tome šta se dogodilo sa licem poznate crnke.\n„Da nisu napisali ime, ne bih ni znao da je to Demi Mur“, „Da li je to loš hijaluron ili samo loše konturisanje?“, „Ovo na njenom licu jednostavno ne izgleda dobro – ne znam da li je šminka ili plastika“, „Šteta. Žene bi trebalo da dopuste sebi da graciozno stare“, „Evo zašto ne bi trebalo da se podvrgnete plastičnim operacijama“, samo su neki u nizu sličnih komentara.


RTCG - Radio Televizija Crne Gore - Nacionalni javni servis :: Fudbal :: Pobjedom protiv Češke se vraćamo u život\nNIKOLA VUKČEVIĆ 08. 09. 2019. 20:14 >> 20:11 0\nPobjedom protiv Češke se vraćamo u život\nNikola Vukčević, vezista "hrabrih sokola", smatra da je meč sa Češkom u utorak pod Goricom, posljednja šansa za našu slekciju da se uključi u borbu za drugo mjesto.\n"Možda je i ključna utakmica pred nama. Pobjeda nam Mađarima nam je i podigla samopouzdanje, jer nakon dužeg perioda smo slavili. Sada nam treba kontinuitet, preduslovi za trijumf nad Češkom su tu. Sigurno da rezultat u Prištini utiče na Čehe, to može da bude i dobro za nas, jer sada su pod većim pritiskom nego što su bili kada smo igrali protiv njih u junu. S te strane, možda smo u prednosti, ali moramo da gledamo samo sebe i svoju igru", istakao je Vukčević.\nOn kaže da ga nijesu izenanadile igre i rezultati Kosova, koje je preuzelo drugo na tabeli sa osam bodova.\n"Iskreno, nije ne iznenadila pobjeda Kosova, jer smo vidjeli da se radi o dobroj ekipi. U pitanju je ekipa koja igra veoma dobro kod kuće. Ipak, navijali smo da bude remi, jer bi nama taj rezultat najviše odgovarao. Ipak, tabela je takva kakva jeste. Okrećemo se Češkoj i mislim da sa tri boda u tom meču možemo da se vratimo u život i da u oktobru nastavimo da sanjamo odlazak na EP", kaže Vukčević.\nNovi selektor donio je nove ideje, pa "sokoli" sada igraju u formaciji 4-1-4-1. Vukčeviću, kako kaže, to ne predstavlja nikakav problem.\n"Još nijesmo imali dovoljno vremena da se upoznamo. Selektor se odlučio za novu formaciju, koja meni i ne predstavlja problem. Tu sam da odgovorim na sve zahtjeve. Protiv Mađarske smo igrali s tri tehnički dobra igrača na sredini, samim tim smo i bili ofanzivniji. Ali, ne smije da se zanemari ni odbrana, koja je po meni najbitnija, jer sve kreće od odbrane. Bili smo dobri u posjedu protiv Mađara, želimo tako i da nastavimo", zaključio je Vukčević.


Pasoš Republike Kosova\nPojedini građani Kosova počeli su da gube nadu da će moći slobodno, bez viza, putovati u države EU, i da će doći kraj čekanju u red za vize i prikupljanju brojne dokumentacije. Kosovo je jedina zemlja na Balkanu čiji se građani i dalje suočavaju sa tim.\nBesa Beqiri, ekonomista, u izjavi za RSE, smatra da se građanima uskrajuće pravo putovanja po Evropi, iako se, kako kaže, oseća stanovnicom Evrope.\n"Osećam se potpuno izolovanom. Procedura za dobijanje vize je duga, veliki su troškovi, i na kraju nije sigurno hoćete li dobiti vizu ili ne. Ne smatraju te stanovnikom Evrope. Zašto mi je potrebna viza ako ja već živim u Evropi?", ističe ona.\nKosovske vlasti u iščekivanju su pozitivnih preporuka od strane Evropske komisije, a u vezi ispunjavanja kriterijuma za liberalizaciju viza. Ministarsvo evrointegracija je nedavno završilo drugi izveštaj a u vezi sa tim dokle se stiglo sa ispunjavanjem uslova koje je odredila EU.\nAriana Selmani, vlasnica jedne firme, kaže da se suočava sa mnogim poteškoćama prilikom vađenja vize, iako često službeno putuje u zemljama Evrope.\n"Potrebna je fascikla puna dokumenata da bi se osigurala viza. Kada sam to rekla jednom Nemcu, nije mogao da veruje, i izgledalo mu je apsurdno da moramo da tražimo vize", kaže ona.\nNa Kosovu već nekoliko nedelja traje kampanja "Vreme je za kraj izolacije Kosova", u sklopu koje se prikupljuju potpisi za peticiju kojom se EU i Vlada Kosova poziva na ubrzanje procesa liberalizacije viza za građane Kosova. Iza ovoga stoji organizacika Kosovske fondacije za otvoreno društvo, kao i niz lokalnih organizacija širom Kosova.\nU peticiji stoji da vizni režim negativno utiče na kretanja u društvu, te da je ograničenje slobode kretanja paradoks vremena, naročito danas, kada je globalizacija uključena u svaki segment života. Ambasade na Kosovu su posebno zaoštrile kriterijume od prošle godine kada je jedan veliki broj Kosovara ilegalno, preko Srbije, emigrirao u zemlje EU.\nVioleta Isljami sa ekonomskog fakulteta u Prištini nada se da će peticija imati rezultata.\n"Polazeći od činjenice da smo takoreći poslednja zemlja bez liberalizacije, nadam se da je vreme da se to desi i da će ova peticija imati svoj uticaj kako bi se uzeli u obzir zahtvi građana", kaže ona.\nNastavnik Ismaj Kastrati objašnjava kako se oseća kao izolovani građanin.\n"Mislim da Evropa ne želi da nas liberalizira, iako smatram da smo ispunili standarde, pa čak i pre nezavisnosti. Ali sada, mi građani ispaštamo zbog korupcije i kriminala", ističe on.


Nova pravila SAD: Za vizu potrebni detalji s društvenih mreža\njun 01 2019\t/\nNova pravila odnose se na skoro sve podnosioce zahteva za dobijanje imigrantske i neimigrantske vize.\n„Nacionalna bezbednost je naš prioritet kada odlučujemo o zahtevima za vizu, i svaki potencijalni putnik i imigrant u SAD prolazi detaljnu bezbednosnu proveru“, navodi se u saopštenju Stejt departmenta.\nRanije su korišnička imena na društvenim medijima, stare i-mejl adrese i brojevi telefona isključivo traženi od podnosilaca zahteva za vizu, za koje je utvrđeno da moraju da prođu dodatnu proveru, kao što su osobe koje su putovale u oblasti pod kontrolom terorističkih organizacija.\nPored istorije na društvenim medijima, podnosioci zahteva moraju da pruže broje telefona koje su koristili u proteklih pet godina, i-mejl adrese, a zahteva se i da obezbede status o putovanjima u inostranstvu i deporataciji, kao i da navedu da li je iko od članova njihove porodice učestvovao u nekim terorističkim aktivnostima.\nViše iz ove kategorije « Kuba legalizovala privatne internet mreže\tS.Makedonija: Plaćanje gotovinom samo do 500 evra »


Kragujevčani potopili i Monpelje - Ostali sportovi, Top News, Vaterpolo\nKragujevčani potopili i Monpelje\nAleksandar Milosavljević 28.09.2013., 23:31\nVaterpolisti Radničkog zabeležili su i četvrtu pobedu u 4. kolu kvalifikacionog turnira za Ligu šampiona koji se održava u Kragujevcu pošto su savladali francuski Monpelje sa ubedljivih 16:9 (4:1, 4:4, 5:2, 3:2).\nNajefikasniji u redovima srpskog vicešampiona bili su Filip Filipović i Damir Burić sa po četiri pogotka, Majl Rozental i Srađn Vuksanović su dodali po dva, a po jednom su mrežu Francuza tresli Miloš Korolija, Slavko Gak, Ivan Basara i Boris Zloković. Na drugoj strani prilično usamljen u napadačkim kacijama bio je Matju Pison sa pet pogodaka.\nKragujevčani su odavno obezbedili plasman u drugu fazu takmičenja s obzirom da pet prvoplasiranih ekipa idu u narednu rundu kvalifikacija, pa je gotovo nevažno to da zauzimaju prvo mesto na tabeli sa maksimalnih 12 bodova.\nU poslednjem kolu Radnički u nedelju od 12.00 časova igra protiv Spartaka iz Volgograda.\nPrethodna vest Život je sport (VIDEO)\nSledeća vest Hokejaši Partizana savladali CSKA\nŽivot je sport (VIDEO)\nHokejaši Partizana savladali CSKA


RADOVI NA TENISKIM TERENIMA GOTOVI DO POLOVINE APRILA – Stari grad\nStari grad » Vesti » RADOVI NA TENISKIM TERENIMA GOTOVI DO POLOVINE APRILA\nRADOVI NA TENISKIM TERENIMA GOTOVI DO POLOVINE APRILA\nDragan Đilas, gradonačelnik Beograda, Mirjana Božidarević, predsednica opštine Stari grad, i Dejan Kovačević, načelnik Opštinske uprave, obišli su danas gradilište u SRPC „Milan Gale Muškatirović”, povodom priprema za ATP turnir „Serbian Open”, koji će se održati od 2. do 10. maja. Obilasku gradilišta prisustvovali su Goran Kreclović, član Gradskog veća, Goran Đoković, direktor ATP turnira, i Petar Popović, direktor ovog sportskog centra.Tom prilikom Goran Đoković uručio je gradonačelniku Đilasu simboličnu prvu ulaznicu za predstojeći turnir.\n– U proteklih nekoliko meseci urađen je veliki posao da bi Beograd dobio ovaj ATP turnir. Na prostoru na kome do pre par meseci nije bilo ničega sada niče jedan čitav sportski centar sa velikim parking prostorom i terenima. Graditelji garantuju da će sve biti završeno na vreme i mislim da će ovo biti objekat kojim će se Beograd i Srbija ponositi – rekao je Dragan Đilas.\nMirjana Božidarević, predsednica opštine Stari grad, rekla je da će, kada radovi budu završeni, ovaj sportski centar biti mesto na kome će moći da uživaju svi Beograđani i njegovi posetioci i izrazila zadovoljstvo što je opština Stari grad dala svoj doprinos uređenju tog prostora.\nGoran Đoković, direktor ATP turnira, rekao je da će tereni biti završeni do 20. aprila, kada će ih testirati deca Beograda. On se zahvalio gradu Beogradu, Republici Srbiji i opštini Stari grad na obezbeđenim sredstvima i poverenju koje je ukazano porodici Đoković. Trenutno se radi na uređenju terena i postavljanju montažnih tribina, koje će na centralnom terenu imati 7.000 mesta, dok će na pomoćnim terenima biti još dve montažne tribine sa 1.000 i 1.500 mesta.\nSekretarijat za sport obezbedio je sredstva za zakup tribina, VIP šatora i osvetljenje u iznosu od 87,5 miliona dinara. Opština Stari grad ustupila je svoju parcelu i pomoćni objekat, a Ministarstvo za sport obezbedilo je 40 miliona dinara. Direkcija za građevinsko zemljište i izgradnju Beograda uvešće javnu rasvetu, urediti vodovod, kanalizaciju, prilaze i parking, za šta je izdvojeno 198 miliona dinara. JKP „Beograd-put” je, pored izvođenja radova na izgradnji parkinga, asfaltirao prolaz do Savskog keja, a do kraja marta očekuje se i asfaltiranje samog prilaza Centru, na kraju ulice Tadeuša Košćuška.\nPredstojeći ATP turnir „SerbianOpen” održaće se od 2. do 10. maja. Turnir će biti u rangu sa onima u Marselju i Umagu, a za nagradni fond od 450.000 evra takmičiće se teniseri iz Srbije, Hrvatske, Španije, Francuske i Austrije. Očekuje se da ovaj turnir poseti ukupno oko 110.000 gledalaca. Međunarodna prava na emitovanje prodata su u više od 50 zemalja.\nPrevious PostPrevious POMOĆ TALENTOVANIM STUDENTIMA\nNext PostNext KULTURA NA DLANU


Prof. Kočović izneo nove brojke: Srbija sutra ulazi u crnu kovid zonu, tamo se nalaze još dve zemlje - 24sedam Prof. Kočović izneo nove brojke: Srbija sutra ulazi u crnu kovid zonu, tamo se nalaze još dve zemlje - 24sedam\nProf. Kočović izneo nove brojke: Srbija sutra ulazi u crnu kovid zonu, tamo se nalaze još dve zemlje\nPrema njegovim proračunima Srbija je trenutno u tamno sivoj zoni, a od sutra će biti u crnoj\nProf. dr Petar Kočović, koji se bavi informacionim tehnologijama, osmislio svojevrstan model praćenja pandemije. Prema njegovim proračunima Srbija je trenutno u tamno sivoj zoni, a od sutra će biti u crnoj.\nSvi se pitaju kakva je veza između D-dimera i koronavirusa: Građani traže da vade krv\nKako se može videti sa najnovije grafike prof. Petra Kočovića, koji pomoću matematičkih modela prati kretanje pandemije korona virusa u svetu, za vreme trećeg talasa kovida-19 u Srbiji je zaraženo 108.200 ljudi, a imali smo 582 smrtnih slučajeva, već sada mnogo više nego u prva dva udara.\nFoto: Fejsbuk/Petar Kočović\nSada je već izvesno da ćemo koliko sutra ući u crnu zonu, poslednji od devet korona krugova po kojima je ECDC rangirao sve države na svetu, a u kojoj se nalaze sve one zemlje sa 1.000+ obolelih na 100.000 građana.\nPrema poslednjim dostupnim podacima, kada je Evropa u pitanju, samo dve zemlje se već nalaze u crnoj zoni – Austrija i rekorder Crna Gora, dok je Slovenija poslednjih dana uspela iz nje da izađe.\n“Imaćemo više od 60 umrlih u danu”: Oboreni svi crni rekordi, mesta u bolnicama sve manje, ima li dobrih vesti za Srbiju?\nNajkritičnije stanje i dalje je u Beogradu koji u poslednjih 14 dana, po parametrima ECDC, ima 24.967 zaraženih ili neverovatnih 1.468,6 na 100.000 građana, dakle više čak i od Crne Gore!\nDa podsetimo, sa rekordnih 7.579 novozaraženih od korona virusa, Srbija je danas, prema podacima Evropskog centra za prevenciju i kontrolu bolesti (ECDC) i Svetske zdravstvene organizacije (SZO) došla do proseka od 1.000 obolelih osoba na 100.000 stanovnika!\nSastav Zvezde za Gent: Koga nema, bez njega se mora\nSve što treba da znate o vakcinama protiv kovida-19: Najnoviji podaci\n#beograd #Crna kovid zona #Prof. dr Petar Kočović #Srbija #Zaražavanje\nOtac koji je spasio hiljade života, sutra sahranjuje sina: Tragedija sa Karaburme potresla celu Srbiju\nNajubojitije srpsko oružje! Leti, ispaljuje rakete, a može da ubije 3.500 ljudi za 60 sekundi (VIDEO)\n"I dr Stojković iz Leskovca je veterinar, pa nijedna žena nije rodila tele!"\nVerovali ili ne: Grci propituju srpske turiste zašto im je bolje u Albaniji nego kod njih\nINTERVJU Dr Šekler: Najbolji način da završite u bolnici i umrete jeste da se ne vakcinišete!


(FOTO) Vigemark otvorio“ Evropsku noć muzeja“ u Banjaluci | Banjaluka.net\n(FOTO) Vigemark otvorio“ Evropsku noć muzeja“ u Banjaluci\nŠef Delegacije EU u BiH Lars-Gunar Vigemark rekao je da je kultura ključna za identitet, ne samo EU, već svih Evropljana.\n“Kultura je vrlo važna u formiranju onoga što mi jesmo, a naša suština je jedna tolerancija, prihvatanje različitosti i iznad svega stvari koje nas zbližavaju”, istakao je Vigemark, otvarajući sinoć u Muzeju savremene umjetnosti Republike Srpske u Banjaluci manifestaciju “Evropska noć muzeja”.\nVigemark je rekao da EU ulaže u kulturu na čitavom prostoru BiH, a u Banjaluci konkretno pomaže rekonstrukciju tvrđave “Kastel”.\nOn je podsjetio da se manifestacija “Noć muzeja” sinoć dešava doslovno na hiljade lokacija širom Evrope u različitim gradovima i muzejima koji su ovom prilikom otvoreni za posjetioce.\nDirektor Muzeja savremene umjetnosti Republike Srpske Sarita Vujković rekla je novinarima da je njihova želja da “Noć muzeja” bude događaj koji promoviše muzeje i kulturu – da na neki način muzeji postaju institucije koje su sve zanimljivije.\n“Ovdje mogu da održavaju razni događaji koji privlače pažnju, koji mogu da budu i zabava. S druge strane ovi događaji treba da podcrtaju ono što muzeji u osnovi rade, a to su izložbe”, istakla je Vujkovićeva.\nIzložbama, koncertima i raznovrsnim programom za sve generacije u Muzeju savremene umjetnosti Republike Srpske u Banjaluci sinoć je obilježena tradicionalna manifestacija “Evropska noć muzeja”.\nProgram obilježavanja “Evropske noći muzeja” počeo je izložbom “Teme i ideje modernog srpskog slikarstva” i koncertom “DŽez poezi kabarea”.\nNakon toga uslijedo je tridesetominutni performans “Ineks cirkus teatra”, koji sadrži elemente plesa, akrobatike i žongliranja, a doprinos u zabavnom dijelu manifestacije dali su i banjalučki di-džejevi.\nManifestacija se održava povodom 18. maja – Međunarodnog dana muzeja, koji je ustanovio Međunarodni savjet muzeja /ICOM/ i svake godine je fokusiran na različitu muzejsku temu.\n“Evropska noć muzeja” u Banjaluci organizuje se pod pokroviteljstvom Savjeta Evrope i Uneska, a podršku u realizaciji manifestacije pružili su Specijalno predstavništvo EU u BiH, Ministarstvo prosvjete i kulture Republike Srpske, Grad Banjaluka i brojne kompanije.\n“Evropska noć muzeja” se istovremeno održava u više od 3.500 evropskih muzeja.


Dan online - Regioni: Jedna ulica da nosi ime Branke Đukić - 2020-07-11\nRegioni DRUŠTVO "NIKOLA VASOJEVIĆ" UPUTILO PREDLOG SKUPŠTINI OPŠTINE\nPredlog za naziv ulice Jedna ulica da nosi ime Branke Đukić Branka Đukić je 2. septembra 1975. godine zvjerski ubijena na Čakoru i njena zla sudbina treba vječno da opominje i sjeća, navedno je u obrazloženju predloga\nSrpsko istorijsko-kulturno društvo 'Nikola Vasojević', kao član mreže NVO Srpske narodne odbrane Vasojevića i Limske doline, predložilo je Skupštini opštine Berane da jedna ulica u gradu dobije naziv Branka Đukić. U obrazloženju predloga, kog je potpisao Vulko Šćekić, književnik i potpredsjednik društva, istaknuto je da se 2. septembra navršava 45 godina od kada je Branka Đukić, kao svršena učenicu trećeg razreda beranske gimnazije - isturenog odjeljenja u Plavu, na nacionalnoj i vjerskoj osnovi zvjerski ubijena na Čakoru. Navodi se da u nekoliko gradova Srbije postoje ulice koje nose ime Branke Đukić i da bi to isto trebalo da ima i Berane.\n- Progon Srba sa Kosmeta u vrijeme bivše SFRJ vršen je kontinuirano, a svoju ekspanziju poprimio je poslije 1972. godine kada je Pokrajina Kosovo saveznim ustavnim aktom dobila veća ovlašćenja u zakonodavstvu od same Republike Srbije u čijem sastavu je samo formalno bila. A Branka Đukić je upravo bila žrtva tog i takvog sunovratnog procesa vaspitanja albanske mladeži u porodici i društvu. Radi sjećanja na njenu žrtvu predlažemo da Berane bude prvi grad u Crnoj Gori koji bi jednoj ulici dao ime Branke Đukić, jer njena zla sudbina treba vječno da opominje i sjeća – navodi se u obrazloženju inicijative.


Sarajevo dobilo novo izletište: Otvoren Park šume prijateljstva Turske i BiH\nSvečanoj ceremoniji otvaranja prisustvovale su brojne ugledne zvanice i funkcioneri, a među njima i Bekir Karacabey, generalni direktor Generalne direkcije za šumarstvo Turske. On je prisutnima prenio pozdrave turskog predsjednika Recepa Tayyipa Erdogana.\n- Osnivajući i gradeći šumarske mostove između Turske i BiH zapravo samo jačamo već postojeću veliku povezanost između dva naroda. Danas se suočavamo sa velikim problemom nedostatka šuma, samim time što je svjetska populacija sve brojnija. Zbog toga, svi imamo, posebno mi šumari, veliku obavezu da širimo šume. Generalna direkcija šuma Republike Turske posljednjih godina bavi se aktivnostima širenja šuma, sađenjem novih stabala, zaštitom šuma i mnogim sličnim projektima. Zahvaljujući tome, nastalo je novih dva miliona hektara šume - rekao je Karacabey i dodao da su posljednjih godina u Turskoj stvorili 36 parkova šume.\nRefik Hodžić, predsjednik Udruženja šumarskih inžinjera i tehničara FBiH, istakao je da je značaj Park šume prijateljstva u tome što se radi o novom modelu upravljanja i korištenja šumama u BiH.\n- Ovo je Park šuma prva u BiH i to je novi model upravljanja i korištenja šumama, kada su u pitanju ekološke, sociološke i ekonomske funkcije. Zbog klimatskih promjena koje se dešavaju na planeti Zemlji, sve više do izražaja dolaze ekološke i sociološke funkcije šume. Znači ekonomske funkcije šume se slabije upotrebljavaju - kazao je Hodžić i dodao da je UŠIT FBiH projekat Park šume dogovorio sa Generalnom direkcijom šuma Turske još 2009. godine.\nOzgur Sahin, zamjenik turskog ambasadora u BiH, izrazio je nadu da će građani Sarajeva rado dolaziti u Park šume prijateljstva.\n- Sretni smo što Sarajevu dajemo veoma lijep prostor. Želimo saradnju BiH i Turske proširiti na sve životne oblasti i u tom cilju sve naše kompanije i institucije su aktivne. I danas smo tu na kraju jedne saradnje, koja je rezultirala Parkom šuma. Nadam se da će ovaj projekat doprinijeti ekologiji Sarajeva i samoj prirodi ovog grada - kazao je Sahin.\nNačelnik Općine Stari Grad Ibrahim Hadžibajrić zahvalio je svima koji su učestvovali u realizaciji projekta i iskazao zadovoljstvo što će prvi Park šume početi s radom u Kantonu Sarajevo. Prema njegovim riječima, ulaz će biti slobodan, te je izrazio nadu da će Park šume prijateljstva biti veoma popularno izletište za Sarajlije i posjetioce grada.\nPark šume prijateljstva prostire se na šest hektara, a među stablima nalazi se i nekoliko sekvoja, koje nisu tipične za bh. podneblje. Prema Hodžićevim riječima, šuma na Grdonju će građanima Sarajeva doprinijeti tako što će imati više uslova za rekreaciju i više čistog zraka. Park šume ima igrališta za djecu, restorane, prostor za dnevni odmor, te amfiteatar.\nPročitajte i ovo: Razvoj djece: Šta govori njihova omiljena boja?


Doprinos godine Evropi 2005 ⋆ Evropski pokret u Srbiji\nHome/Projekti/Doprinos godine Evropi/Doprinos godine Evropi 2005\nDoprinos godine Evropi 2005\tadmin\t2017-01-26T12:15:46+01:00\nEvropski pokret u Srbiji u saradnji sa Međunarodnim evropskim pokretom dodeljuje priznanje “Doprinos godine Evropi“ osobi koja je svojim radom najviše doprinela procesu evropskih integracija i promociji evropskih ideja i vrednosti u našoj zemlji.\nDosadašnji dobitnici ovog priznanja su gospodin Goran Svilanović, tadašnji ministar inostranih poslova, za 2002. godinu, gospodin Duško Lopandić, pomoćnik ministra za ekonomske odnose sa inostranstvom za 2003. godinu i za 2004. godinu gospođica Jasmina Seferović, urednik i voditelj emisije “Istina, odgovornost, pomirenje“.\nZoran Cvijanović, glumac, za ostvarenu ulogu u serijalu “Mile protiv tranzicije“.\nPriznanje je uručeno na otvaranju izložbe fotografija evropskih gradova “Ulične vibracije“ u Svečanoj Sali Studentskog kulturnog centra u sredu, 11.maja 2005 godine. organizovanoj u okviru proslave 9. maja, Dana Evrope.